Zo slovenskej tlače ● November (III.) 2012 ● Monitor
http://www.oslovma.hu/index.php/sk/monitoring/168-monitoring2-monitoring2/901-zo-slovenskej-tlae-november-iii-2012
http://www.oslovma.hu/01-Imro-Ment/ImroInfo/2012/ImrTSl45.rtf
Maďarský betón - Registrácia voličov - Pre demokraciu smrtiaci koktail - Jobbik žiada zoznamy Židov - Orbánove dane pre obchody a operátorov dlho nevydržia - Bojovník proti Horthymu uteká z Maďarska - Dvojjazyčné informačné tabule - Slovensko-maďarská komisia o mostoch - Slovenský Tokaj - Spomínali sme na Lászlóa Sziklaya
Vybral a zostavil: Imrich Fuhl
Maďarský betón
28. novembra 2012 - (Marián Repa - Pravda)
Orbánova snaha zabetónovať sa pri moci je očividná už od volieb v roku 2010, keď jeho Fidesz získal v parlamente dvojtretinovú väčšinu. Orbán sa od začiatku pohybuje na hrane demokratických mantinelov a pravidlá hry si prispôsobuje tak, aby čo najviac vyhovovali jemu. Permanentné priťahovanie skrutiek v Budapešti vyvrcholilo zmenou volebného zákona, ktorého súčasťou je aj povinná registrácia voličov pred hlasovaním. Neutešená ekonomická situácia a čoraz autoritatívnejšie uplatňovanie moci už Orbána pripravilo zhruba o polovicu elektorátu, no stále má najvernejších stúpencov. Na druhej strane, opozícii sa dosiaľ nepodarilo na svoju stranu pritiahnuť sklamaných voličov Fideszu. A práve na to Orbán stavia: istá časť apatických voličov sa nebude unúvať s registráciou, čo nahráva jemu do karát. V roku 2014 sa mu už s najväčšou pravdepodobnosťou nepodarí získať ústavnú väčšinu, ale na udržanie sa v premiérskom kresle mu predsa stačí i tá „obyčajná”. Autoritársky „vládca” Orbán je na najlepšej ceste, aby sa v súvislosti s Maďarskom začalo na európskej pôde hovoriť nielen o krivení demokracie, ale ohrození jej podstaty. Volebný zákon, ktorý umožní vládcom vydávať nedostatok súhlasu za neexistenciu nesúhlasu so svojou politikou, je na tejto ceste ďalším míľnikom.
Nedemokratický koktail
28. novembra 2012 - (Peter Morvay - Sme)
Nový maďarský volebný systém je nielen šitý na mieru Fideszu, je dokonca šitý na jedny konkrétne voľby v roku 2014. Vymysleli ho tak, aby deformoval volebnú súťaž v prospech vládnucej strany podľa toho, aká bude podľa orbánovcov nálada obyvateľstva pred najbližšími parlamentnými voľbami. Ak by sa situácia medzitým zmenila, tiež žiadny problém, volebný zákon sa opäť prerobí, hoci aj zo dňa na deň, ako teraz v Pešti zákony bežne prijímajú. Aby si udržal moc, bude Fidesz potrebovať, aby sa na voľbách zúčastnilo minimum nespokojných a vládou sklamaných voličov, aby opozícia zostala rozdrobená, aby boli nezávislé médiá slabé a vydierateľné. Prvému cieľu slúži aj povinná predvolebná registrácia, ktorá je možná len osobne u notára či zložito cez internet. Voliči Fideszu sú disciplinovaní, ideologicky uvedomelí a pod prísnym dohľadom, budú zaregistrovaní včas a organizovane. Medzi opozičnými voličmi a nespokojnými je naopak veľa váhajúcich, čo sa v doterajších voľbách rozhodovali do poslednej chvíle. Keď budú teraz dlho váhať, nebudú môcť voliť vôbec. Zložitý systém registrácie navyše od volieb odradí najmä chudobné a málo vzdelané vrstvy. Teda tých, čo sú najviac sklamaní, že Fidesz neplní sľuby, s ktorými vyhral voľby a podľa ktorých za Orbána nebudú škrty a naopak každý dostane oveľa viac. Rozdrobeniu opozície poslúži napríklad uľahčenie individuálnych kandidatúr. Stačí na ňu zozbierať 500 podpisov. Opäť, vo Fidesze je pevná disciplína, rôzni samozvaní kandidáti bez nádeje na úspech uberú hlasy len opozícii. Potenciálne kritické a nezávislé elektronické médiá umlčí tá časť nového zákona, ktorá zakazuje predvolebnú inzerciu v súkromných televíziách a rádiách. Tie tým prídu o peniaze, a keďže ich už aj tak drží pod krkom Orbánov priateľ z mladosti ovládajúci celý maďarský trh s inzerciou, budú veľmi váhať, či sa púšťať do nejakej kritiky vlády. Tak ako v prípade mediálneho zákona Fidesz aj volebný zákon obhajuje tým, že slúži ľudu a obsahuje len veci, ktoré existujú aj v iných demokraciách. To jednak nie je pravda, a najmä, aj prvky vyskytujúce sa v iných krajinách dokazujú len to, že sa dá aj z často samostatne pomerne neškodných zložiek zmiešať pre demokraciu smrtiaci koktail. Stačí, ak má niekto pocit, že si môže všetko dovoliť, všetko mu prejde a je dostatočne veľký pokrytec.
Voliť v Maďarsku bude ťažšie
27. novembra 2012 - (Peter Morvay - Sme)
Maďarská vládna strana Fidesz opäť využila svoju ústavnú väčšinu a v pondelok večer v parlamente prijala kontroverzný nový volebný zákon. Politici Fideszu tvrdia, že sa zmenami volebný systém zjednodušil a stal sa demokratickejším. „Netreba hlasovať dvakrát, voľby sú len jednokolové,” povedal po prijatí zákona novinárom jeho predkladateľ, poslanec Fideszu Gergely Gulyás. Registrácia je podľa poslanca minútová záležitosť. Opozícia naopak hlasovala jednotne proti alebo sa na hlasovaní nezúčastnila. Tvrdí, že vláda zákonom obmedzuje výkon volebného práva a kladením zbytočných prekážok sa snaží sa voličov od volieb odradiť. „Je cynické, že obmedzenia predkladajú ako rozšírenie demokracie,” povedal poslanec opozičných socialistov József Tóbiás. Fidesz volebný zákon prepisoval do poslednej chvíle, takže ani včera nebolo úplne jasné, čo všetko obsahuje. Niektoré ustanovenia zákona sú navyše dosť nejasné. Kto chce odteraz v Maďarsku voliť v parlamentných voľbách (najbližšie by mali byť na jar roku 2014), musí sa zaregistrovať najneskôr pätnásť dní pred dňom volieb. Bez registrácie nemôže voliť ani v komunálnych voľbách alebo do europarlamentu. Obyvatelia Maďarska sa môžu registrovať u miestneho notára alebo cez internetový portál verejnej správy. Na ten sa však najprv musia tiež zvlášť zaregistrovať a na to je opäť nutná návšteva úradu. Prístup k portálu má zatiaľ v Maďarsku podľa novín Index asi 1,2 milióna ľudí. Zdravotne postihnutých môže notár navštíviť doma. A len krajania zo susedných štátov sa budú môcť na voľby zaregistrovať aj poštou. Zoznam registrovaných voličov nebude verejne prístupný. Vláda to odôvodňuje tým, že zverejnenie zoznamu by mohlo spôsobiť problémy krajanom v susedných štátoch, ktorí získali občianstvo a volebné právo v Maďarsku podľa zákona o dvojakom občianstve. V Maďarsku bude aj naďalej volebný systém zložený z väčšinových aj pomerných prvkov. Vzrastie však význam jednomandátových obvodov. Voľby budú na rozdiel od minulosti aj v jednomandátových obvodoch len jednokolové. Vyhrá v nich ten, kto získa už v prvom kole najviac hlasov. Pre opozičné strany to znamená, že budú musieť ísť už do volebnej kampane a do prvého kola so spoločným kandidátom. Aby mali proti silnému vládnemu kandidátovi šancu. To však bude pre rozdrobenú opozíciu veľmi ťažké a môže ju to naopak rozhádať ešte viac. Časť jednomandátových obvodov Fidesz tiež prekreslil. Politická reklama môže byť počas kampane len vo verejnoprávnych médiách, tlači a na internete. Skoršie verzie zákona počítali aj so zákazom politickej reklamy na internete. To sa na poslednú chvíľu vypustilo. Súkromné televízie ani rádiá politickú reklamu nebudú môcť vysielať vôbec. Predvolebné moratórium bude platiť len pre verejnoprávne médiá, všetci ostatní okrem súkromných rádií a televízií môžu viesť kampaň do poslednej chvíle.
Zmeny:
- Každý, kto chce voliť, sa musí registrovať do 15-tich dní pred dňom volieb
- V jednomandátových obvodoch nebude druhé kolo ani vtedy, keď nikto v prvom kole nezíska 50 percent hlasov
- Súkromné televízie a rádiá nebudú môcť vysielať predvolebnú reklamu.
Tagespiegel: Fidesz chce volebným zákonom zabetónovať svoju moc
26. novembra 2012 - (tasr)
Maďarská vládna strana Fidesz chce úpravou volebného zákona „naveky zabetónovať svoju moc, ktorá je i tak sotva obmedzovaná”, píše nemecký liberálny denník Tagesspiegel v súvislosti s novelou zákona o volebnom procese, ktorú má dnes prijať maďarský parlament. Účel registrácie voličov vysvetlil osobne premiér Viktor Orbán v rozhovore s americkým veľvyslancom, ktorý zverejnil server WikiLeaks. Fidesz profituje z nízkej volebnej účasti. Preto Fidesz chce nielen skomplikovať účasť voličov, ale úpravou podmienok týkajúcich sa politickej reklamy chce vplývať aj na politickú diskusiu vo volebnej kampani. Dôvodom zásahov Fideszu do volebného systému môže byť strach z volebnej porážky, pretože vplyvom hospodárskych problémov sú výsledky prieskumu z pohľadu Orbánovej strany slabé a podpora opozičných strán sa zvyšuje, konštatoval nemecký denník.
Socialisti ponúkli predvolebnú spoluprácu ôsmim stranám a organizáciám
28. novembra 2012 - (tasr)
Maďarská socialistická strana (MSZP) ponúkla dnes spoluprácu ôsmim politickým stranám a organizáciám. Sú medzi nimi aj subjekty, ktoré založili volebné hnutie Spolu 2014 expremiéra Gordona Bajnaiho. Predseda MSZP Attila Mesterházy podľa tlačovej agentúry MTI povedal, že v rámci balíka návrhov nazvaného Združenie za zmenu iniciuje jeho strana odborno-politickú diskusiu o takmer 20 témach. Ku každej téme nominuje MSZP delegáciu pozostávajúcu z troch alebo štyroch členov. Mesterházy konštatoval, že voľby v roku 2014 môžu ovplyvniť osud krajiny na desaťročia, preto je potrebné nielen hovoriť o spojenectve, ale ho aj realizovať. „Spúšťame proces, ktorý povedie od diskusie o programoch až k vytvoreniu volebného zomknutia,” konštatoval predseda ľavičiarov. S návrhom na spoluprácu oslovila MSZP skupinu zo sociálnej siete Facebook Milión ľudí za slobodu maďarskej tlače (Milla), Hnutie maďarská Solidarita, Spolok domov a pokrok, ekologickú opozičnú stranu Politika môže byť iná (LMP), Demokratickú koalíciu Ferenca Gyurcsánya, stranu Štvrtú republiku! (4K!), Maďarskú sociálnodemokratickú stranu a stranu Spolu za Maďarsko.
Demokratická koalícia protestovala proti zákonu o voľbách
28. novembra 2012 - (tasr)
Demokratická koalícia (DK) protestovala dnes pred prezidentským palácom v Budapešti proti novele volebného zákona. Približne 1000 účastníkov požadovalo slobodné a spravodlivé voľby, informovala komerčná rozhlasová stanica Klubrádió. Expremiér a predseda DK Ferenc Gyurcsány vyzval prezidenta Jánosa Ádera, aby nepodpísal novelu zákona o volebnom procese, ktorú parlament prijal v pondelok a ktorá zavádza registráciu voličov. Podpredseda DK Csaba Molnár odovzdal zástupcovi kancelárie prezidenta petíciu. V deň pôvodne plánovaného hlasovania o novele tohto zákona 19. novembra členovia DK obkolesili parlament živou reťazou. Hlasovanie sa napokon z dôvodov formálnych nedostatkov konečného návrhu uskutočnilo tento pondelok. Podľa novely zákona budú môcť v budúcnosti voliť v parlamentných, samosprávnych voľbách a vo voľbách do Európskeho parlamentu iba voliči, ktorí vopred požiadajú o prijatie do registra voličov. Podľa kritikov tohto zákona si vládny Fidesz administratívnymi opatreniami chce zachovať moc. Fidesz však tvrdí, že registrácia nemôže byť pre nikoho prekážkou v uplatnení si volebného práva.
„Registrácia voličov nebude mať vplyv na účasť voličov vo voľbách“
27. novembra 2012 - (tasr)
Registrácia voličov nebude mať vplyv na účasť voličov vo voľbách, vyhlásil dnes poslanec vládneho Fideszu Gergely Gulyás v maďarskej komerčnej rozhlasovej stanici Klubrádió v súvislosti s novelou zákona o volebnom procese, ktorú schválili poslanci v pondelok večer. „Registráciou nemožno zabrániť voličom, aby volili,” povedal politik Fideszu, ktorý dodal, že bude štátna registračná kampaň a zrejme aj politické strany si pripravia vlastnú kampaň k registrácii voličov. Čas potrebný na registráciu je podľa jeho slov veľmi dlhý. „V priebehu ôsmich mesiacov väčšina voličov navštívi obecný alebo mestský úrad a ten, ktorý sa už zaregistroval, sa zrejme bude domnievať, že by mal ísť aj voliť,” zdôvodnil Gulyás. Poslanec Fideszu pripomenul, že voľby budú namiesto dvojkolových iba jednokolové, nebudú sa už zbierať lístky s volebným odporúčaním, ktoré doposiaľ poskytovali priestor na zneužitie a registrácia voličov bude dobrovoľná. „Nie je dôvod na vyvolávanie strachu: nič nebráni tomu, aby voliči po registrácii, ktorá si vyžaduje minútu času, využili svoje volebné právo,” zdôraznil. Zákaz volebnej inzercie v komerčných televíziách zdôvodnil Gulyás vytvorením rovnosti šancí pre strany. Ako poznamenal, v týchto médiách sú totiž reklamy mimoriadne drahé. Poslanci maďarského parlamentu v pondelok prijali novelu zákona o volebnom procese, podľa ktorej v budúcnosti budú môcť voliť v parlamentných, samosprávnych voľbách a vo voľbách do Európskeho parlamentu iba voliči, ktorí vopred požiadajú o prijatie do registra voličov. Registračné obdobie sa v zmysle prijatej novely skončí 15 dní pred voľbami a začína sa po ukončení volieb. Registrácia bude platná pre všetky voľby nasledujúceho cyklu. Maďari žijúci v Maďarsku sa budú môcť zaregistrovať cez internet alebo osobne u obecného notára, invalidi a odsúdení môžu požiadať notára, aby za nimi prišiel a vykonal registráciu. Maďari žijúci v zahraničí budú môcť uskutočniť registráciu listom, prípadne prostredníctvom internetu.
Maďari o volebný lístok musia žiadať
Štyri pätiny občanov nesúhlasia
26. novembra 2012 - (ik - Pravda)
Rozhodnutie, či majú voliť, si Maďari viac nebudú môcť nechať na poslednú chvíľu. Hlasovacia mašinéria premiéra Viktora Orbána opäť zomlela opozičné námietky. V parlamente sa v pondelok večer s konečnou platnosťou chystala presadiť, že k urnám budú pripustení iba tí občania, ktorí sa najneskôr pätnásť dní pred hlasovaním zapíšu do voličských zoznamov. Oponenti vládneho Fideszu tvrdia, že ide o porušenie základného demokratického pravidla všeobecnosti volebného práva. Najsilnejšia opozičná strana chce požiadať hlavu štátu, aby zákon nepodpísala a poslala ho na predbežnú kontrolu ústavnému súdu. Prezident János Áder, Orbánov priateľ zo štúdií i zakladania Fideszu, šéfovi socialistov Attilovi Mesterházymu sľúbil, že ak budú jeho argumenty podložené, bude sa nimi zaoberať. Hoci Áder na rozdiel od svojho predchodcu Pála Schmitta pre formálne nedostatky už parlamentu vrátil niekoľko zákonov, Mesterházy si tentoraz veľké nádeje nerobí. „Je otázne, či bude postupovať tak, ako napísal v liste,” cituje lídra socialistov denník Népszava. „Veď iba pred pár týždňami bez akýchkoľvek výhrad podpísal novelu základného zákona, ktorá z volebnej registrácie spravila ústavné pravidlo, hoci musel poznať kritický postoj expertov i opozície,” pripomína Mesterházy, k slovám ktorého ľavicové noviny ironicky dodali: „A čo je súčasťou ústavy, to už nie je v rozpore s ústavou.” Viacerí ústavní právnici vrátane bývalého prezidenta László Sólyoma sa však nazdávajú, že nové volebné pravidlá i tak porušujú ústavu, lebo sú v rozpore s Európskym dohovorom o ľudských právach. Podľa kritikov sa Fideszu nepodarilo presvedčivo zdôvodniť, prečo je nutné, aby sa voliči museli pre potvrdenie svojho volebného práva unúvať na úrady. Vláda tvrdí, že zmenu si vyžiadala potreba zaevidovať státisíce Maďarov žijúcich v susedných krajinách, ktorí od posledných volieb získali občianstvo a spolu s ním aj volebné právo v materskej krajine. Opozícia to však označuje iba za výhovorka, lebo krajanov by bolo možné zaradiť do voličských zoznamov aj bez toho, aby sa menili pravidlá pre domácich voličov. Fidesz na svoju obranu uvádza, že podobne musia o registráciu aktívne žiadať aj Američania, Briti či Belgičania. Kritici však pripomínajú, že sa tak deje v krajinách bez spoľahlivého systému centrálnej evidencie obyvateľstva, ktorý v Maďarsku dlhé roky bezchybne fungoval. Novinka podľa volebných expertov výrazne zvýhodňuje Fidesz, ktorý sa opiera o disciplinovaných voličov. Tí totiž chodia k hlasovacím urnám spoľahlivejšie ako sympatizanti ľavice. Orbánova strana by si napriek svojej klesajúcej podpore mohla zlepšiť volebné šance odstavením neaktívnych voličov, ktorí sa zvyčajne rozhodnú ísť voliť až v poslednej chvíli a väčšinou hlasujú proti vláde. Na mieru Fideszu sú šité aj nové pravidlá volebnej kampane. Tá má byť najkratšia a najtichšia od pádu komunistického režimu. Má trvať iba 50 dní, počas ktorých sa volebné spoty nebudú môcť vysielať v komerčných televíziách a rádiách. Vo verejnoprávnych elektronických médiách dostanú všetky strany dohromady iba desať hodín vysielacieho času, čo je podstatne menej, ako v minulosti. Len niekoľko hodín pred záverečným hlasovaním sa Fidesz zriekol zámeru zakázať volebnú kampaň aj na spravodajských portáloch, lebo, ako priznal predkladateľ pozmeňujúceho návrhu, si uvedomil, že by pri tomto obmedzení mohli vzniknúť ústavné pochybnosti. Zavedenie predbežnej registrácie je mimoriadne nepopulárne. Približne štyri pätiny Maďarov s ním nesúhlasia. Experti predpovedajú, že na jar 2014 nové opatrenie odradí od volebnej účasti niekoľko stotisíc voličov.
Maďari schválili sporný zákon, voličov budú registrovať
Zahraniční Maďari budú môcť využiť aj klasickú poštu
27. novembra 2012 - (sita)
Maďarský parlament v pondelok schválil sporné zmeny vo volebnom systéme krajiny, ktorých súčasťou je aj povinná registrácia voličov pred hlasovaním. Opatrenia presadzované vládou Viktora Orbána v 386-člennom zhromaždení podporilo 231 poslancov, ďalších 62 sa vyjadrilo proti a dvaja sa zdržali. Prívrženci opozičnej Demokratickej koalície pod vedením expremiéra Ferenca Gyurcsánya počas hlasovania protestovali pred rezidenciou maďarského prezidenta Jánosa Ádera, ktorého žiadajú, aby zákon nechal preveriť ústavným súdom. Kritici nových pravidiel sa totiž obávajú, že ich dôsledkom bude výrazné zníženie volebnej účasti, z čoho by mohla v najbližších parlamentných voľbách vyťažiť Orbánova koalícia. Schválené opatrenia upravujú postup registrácie voličov, s ktorým ráta aj nová maďarská ústava. Voliči žijúci na území Maďarska sa môžu zaregistrovať najneskôr 15 dní pred voľbami u notára, a to osobne alebo elektronicky. Zahraniční Maďari budú môcť využiť aj klasickú poštu. Jednotliví kandidáti budú mať po novom povinnosť zozbierať najmenej 500 podpisov na svoju podporu, zatiaľ čo komerčné rozhlasové a televízne stanice budú mať zakázané vysielať šoty politických strán. Tie budú môcť naďalej využívať verejnoprávne médiá, tlač, internet ako aj plagáty a letáky. Vysielanie šotov vo verejnoprávnych médiách bude počas 50 dní trvajúcej kampane bezplatné a každá zúčastnená strana alebo organizácia bude mať vyhradený 10-hodinový priestor. - Niekoľko tisíc odporcov volebného zákona minulý pondelok vytvorilo živú reťaz okolo parlamentu, pričom organizátorom protestu bola takisto Gyurcsányova stredoľavicová koalícia. Podľa opozície nové pravidlá obmedzujú politické slobody a plánuje preto proti nim protestovať aj na medzinárodnej pôde. Demokratická koalícia chce v prípade definitívneho schválenia požiadať Európsku komisiu a Benátsku komisiu Rady Európy o preskúmanie súladu legislatívy s európskym právom.
Novela volebného zákona znamená povinnosť registrácie pre voličov
26. novembra 2012 - (tasr)
Poslanci maďarského parlamentu dnes prijali novelu zákona o volebnom procese, podľa ktorej v budúcnosti budú môcť voliť v parlamentných, samosprávnych voľbách a vo voľbách do Európskeho parlamentu iba voliči, ktorí vopred požiadajú o prijatie do registra voličov. Za vládny návrh hlasovalo 251 poslancov, 91 bolo proti a jeden sa zdržal, uviedla tlačová agentúra MTI. Registračné obdobie sa v zmysle prijatej novely skončí 15 dní pred voľbami a začína sa po ukončení volieb. Registrácia bude platná pre všetky voľby nasledujúceho cyklu. Maďari žijúci v Maďarsku sa môžu zaregistrovať cez internet alebo osobne u obecného notára, invalidi a odsúdení môžu požiadať notára, aby za nimi prišiel a vykonal registráciu. Maďari žijúci v zahraničí budú môcť uskutočniť registráciu listom, prípadne prostredníctvom internetu. Novela obsahuje aj ďalšie úpravy procesu volieb. Poslanci úpravu ústavy potrebnú k novele zákona o volebnom procese prijali 15. októbra.
Hnutie Spolu 2014 vyzvalo nebojkotovať volebnú registráciu
26. novembra 2012 - (tasr)
Volebné hnutie Spolu 2014 expremiéra Gordona Bajnaiho považuje povinnosť registrácie voličov, ktorú dnes prijali poslanci maďarského parlamentu, za oslabenie demokracie. Súčasne však hnutie vyzvalo demokratické strany, ktoré chcú dosiahnuť zmeny vlády, aby nevyzývali svojich priaznivcov na bojkotovanie registrácie. Podľa tlačovej agentúry MTI hnutie Spolu 2014 sformulovalo aj návrhy, ktorými by občanom uľahčili registráciu, či už formou preplatenia cesty k notárovi, alebo aby podniky umožnili registráciu svojim zamestnancom v pracovnom čase. Hnutie vo vyhlásení uviedlo, že je ešte teoretická šanca, aby vstupu do platnosti novely zákona o volebnom procese, ktorá podľa Spolu 2014 obmedzuje práva voličov, zabránil prezident či ústavný súd. Je však potrebné pripraviť sa aj na to, že novela vstúpi do platnosti. “Zavedenie registrácie voličov naznačuje, že sú takí, ktorí nie sú potrební k volebnému víťazstvu, ktorých záujmy netreba brať do úvahy k tomu, aby sa niekto dostal k moci,” uvádza sa vo vyhlásení hnutia. Podľa predstaviteľov hnutia najúčinnejším spôsobom protestu voči registrácii bude, ak sa čo najviac voličov zaregistruje a v čo najväčšom pomere odoženú Orbánovu vládu. Poslanci maďarského parlamentu dnes prijali novelu zákona o volebnom procese, podľa ktorej v budúcnosti budú môcť voliť v parlamentných, samosprávnych voľbách a vo voľbách do Európskeho parlamentu iba voliči, ktorí vopred požiadajú o prijatie do registra voličov. Za vládny návrh hlasovalo 251 poslancov, 91 bolo proti a jeden sa zdržal..
Maďarsko zriadi štátnu Webbanku ako alternatívu poskytovania úverov
28. novembra 2012 - (tasr)
Maďarsko zriadi pod názvom Webbank internetovú štátnu banku, ktorá má byť alternatívou poskytovania úverov a má napomáhať tým, ktorí si vzali devízové úvery, vyplýva z vyhlásenia maďarského ministerstva hospodárstva. Na založenie banky bude do budúceho mája dozerať splnomocnenec ministra. Rezort pre tlačovú agentúru MTI uviedol, že Webbank sa bude snažiť o finančne efektívne fungovanie, preto táto inštitúcia bude v zásade založená na aplikácii internetových riešení. K iniciatíve sa už pripojili súkromné osoby i podnikatelia. Rezort vyjadril nádej, že možnosti tejto iniciatívy rozpoznajú aj samosprávy a Maďari žijúci v zahraničí. Minister hospodárstva György Matolcsy vymenoval za splnomocnenca zodpovedného za založenie banky Lászlóa Körtvélyessyho, ktorý v utorok vyhlásil, že banku založia po tom, čo rezort prijme obchodný plán spoločnosti a Štátny dozor nad finančnými organizáciami (PSZÁF) odsúhlasí vstup novej spoločnosti na finančný trh. Spoločnosť Webbank Töketársaság zaregistrovali v januári 2012. Podľa pripravovanej koncepcie bude 51 % banky v súkromných rukách a 49 % v rukách štátu. Podľa vyhlásenia rezortu strategické spojenectvo súkromnej sféry so štátnou sférou v tomto projekte, ktorý by riadila súkromná sféra a ktorej fungovanie bude optimalizované na prostredie internetu, ponúka konkurenčné výhody oproti klasickým bankám fungujúcim v Maďarsku. K iniciatíve sa doposiaľ pripojilo 3700 fyzických osôb a vyše 2000 podnikateľov.
Maďarská vláda nepristúpi na 20-percentné zvyšovanie platov pedagógov
28. novembra 2012 - (tasr)
Na zvyšovanie platov pedagógov v Maďarsku o 20 percent, ako to požadujú odborári, maďarská vláda nemôže pristúpiť. Vyhlásil to dnes v Budapešti šéf ministerstva ľudských zdrojov Zoltán Balog po pokračovaní série rokovaní so štrajkovým výborom pedagógov. Podľa tlačovej agentúry MTI sa kabinet a štrajkový výbor na dnešnom štvrtom kole rokovaní dohodli, že o mzdách a o systéme práce pedagógov budú rokovať ďalej. Minister sa zaviazal, že jeho rezort vypracuje návrh odmeňovania na prechodné obdobie pre prípad, že nové mzdové tabuľky a model pedagogickej životnej dráhy nebudú zavedené naraz. Návrh predloží do týždňa odborárom na pripomienkovanie. Vláda a odborári sa dohodli aj na tom, že kvôli určeniu rozsahu poskytovaných služieb na dobu prípadného štrajku pedagógov, sa spoločne obrátia na pracovný súd. Predseda Demokratického zväzu pedagógov (PDSZ) László Mendrey zdôraznil, že dnešné kolo vyjednávania bolo tvrdé a že pretrvávajúcim záujmom PDSZ je snaha dosiahnuť dohodu. Trvajú však na tom, by model životnej dráhy zaviedli spolu so zvýšením platov. Rezortné odborárske zväzy 19. októbra vyhlásili, že vytvorili štrajkový výbor. Okrem rastu tabuľkových miezd o 20 percent od 1. januára 2012 a zmrazenia plánovaného odovzdávania škôl do rúk štátu očakávajú pedagógovia aj zavedenie modelu pedagogickej životnej dráhy.
Rumunsko - Robert Fico odporúča vstup do eurozóny
27. novembra 2012 - (tasr)
Slovenský premiér Robert Fico by odporučil každej krajine, ktorá spĺňa príslušne kritériá, aby čo najrýchlejšie vstúpila do eurozóny. Projekt spoločnej meny euro podľa neho problém nemá, existuje však problém niektorých nezodpovedných krajín, ktoré vytvorili krízu. Povedal to dnes v rumunskej Bukurešti po rokovaní s predsedom rumunskej vlády Victorom Pontom. „Naše skúsenosti jednoznačne hovoria, že zavedenie eura je prospešné pre krajinu,” povedal Fico. Napriek tomu, že Slovensko musí byť súčasťou záchranných mechanizmov, vstup do eurozóny odporúča. Rumunský premiér Ponta s Ficom úplne nesúhlasí. Problém eurozóny podľa neho spočíva „v chuti a vôli členských krajín tento projekt naďalej napĺňať”. Cieľom Rumunska podľa neho je prijať euro, ale krajina na to musí byť pripravená po všetkých stránkach, aby sa vyhla komplikáciám, s ktorými museli byť konfrontované ostatné štáty. Ponta je presvedčený že tento projekt je potrebné ďalej konštruovať, je potrebná väčšia solidarita a robiť to, čo je dobré pre celú Európu, nie iba pre „nejaké interné problémy.” Predseda rumunskej vlády vyhlásil, že nie je možné pripustiť ešte väčšie rozdiely, ako sú v súčasnosti medzi krajinami západnej a východnej Európy. Premiér Fico je v Rumunsku na oficiálnej návšteve. Do krajiny prišiel na pozvanie svojho rumunského politického partnera Pontu. V Bukurešti sa podľa pôvodného plánu mal stretnúť s prezidentom Rumunska Traianom Basescom i so zástupcami Slovákov žijúcich v Rumunsku. Pre štrajk školských zamestnancov na Slovensku však program zredukoval a stretol sa iba s premiérom Pontom. Spolu s Ficom pricestoval do rumunského hlavného mesta minister zahraničných vecí Miroslav Lajčák, ktorý má v programe stretnutie s rumunským ministrom zahraničných vecí Titusom Corlaţeanom.
Vyšetrovanie prípadu Maďara Biszka, podozrivého z vojnových zločinov, predĺžili
27. novembra 2012 - (tasr)
Budapeštianska vyšetrovacia prokuratúra predĺžila termín vyšetrovania prípadu niekdajšieho maďarského ministra vnútra a popredného predstaviteľa štátostrany Bélu Biszka, ktorý je podozrivý z vojnových zločinov proti ľudskosti. Informoval o tom dnes maďarský denník Magyar Nemzet. Podľa hovorkyne prokuratúry Bettiny Bagolyovej vyšetrovanie povedú až do 28. februára. Denník pripomína, že Biszka podozrievajú z vojnových zločinov kvôli streľbe do davu v Budapešti a v Salgótarjáne po potlačení revolúcie v roku 1956. Neskôr rozšírili vyšetrovanie aj kvôli tomu, že v roku 1957 vtedajší minister Béla Biszku nezačal trestné stíhanie za brutálne ublíženie trom vedcom Maďarskej akadémie vied. Minister vtedy dostal o incidente oficiálnu správu. Súd podozrivému nariadil zákaz opustenia bydliska. Biszku popiera spájanie svojej osoby s uvedenými činmi a vyhlásil, že v Salgótarjáne v danom čase nebol, preto ani nemohol vydať rozkaz a nevie, či pri budapeštianskej Západnej stanici bola nejaká streľba. Spomenul si na pochod, pri ktorom ľavicové sily znovuobsadili budapeštianske ulice a potom bola „nejaká schôdza”, ale tvrdí, že o streľbe nevie. Podľa prokuratúry Biszku ako člen Dočasného výkonného výboru Maďarskej socialistickej robotníckej strany (MSZMP) mal priamy dosah na operatívne vedenie vojenskej rady robotníckych milícií, určoval ciele a vydával úlohy, ktoré rada plnila. Biszku tak mohol navádzať milície na vykonanie vojnových zločinov. Ak sa 91-ročnému mužovi, ktorého polícia zadržala 10. septembra, dokáže vina, môže byť za tento trestný čin odsúdený až na doživotné väzenie. Biszku, ktorý ako šéf rezortu vnútra v roku 1956 riadil čistky po krvavom potlačení maďarskej revolúcie, po zadržaní popieral vinu a odmietal vypovedať. Žalobu na podozrivého podali poslanci opozičného Hnutia za lepšie Maďarsko-Jobbik na základe vlani prijatého zákona o nepremlčateľnosti trestných činov proti ľudskosti. Prokuratúra následne začala vyšetrovanie začiatkom marca z dôvodného podozrenia trestného činu proti ľudskosti vykonaného viacnásobnou vraždou.
Židia chcú brať na zodpovednosť poslanca Jobbiku za vyjadrenia v parlamente
28. novembra 2012 - (tasr)
Parlament by mal vziať na zodpovednosť poslanca opozičného Hnutia za lepšie Maďarsko-Jobbik Mártona Gyöngyösiho za jeho protižidovské vyhlásenia. Uviedol to dnes Zväz židovských náboženských obcí v Maďarsku (MAZSIHISZ) vo vyhlásení zverejnenom tlačovou agentúrou MTI v súvislosti s tým, že Gyöngyösi v pondelok vyzval na zmapovanie členov parlamentu a vlády židovského pôvodu. Poslanec predpokladá, že vzhľadom na ich pôvod sú pre Maďarsko bezpečnostným rizikom, pretože by mohli uprednostniť izraelské záujmy, alebo záujmy židovskej loby pred maďarskými. Podľa MAZSIHISZ-u by mali všetci poslanci parlamentu osobne odmietnuť diskriminačné vyhlásenia poslanca Jobbiku, ktorý prvýkrát po holokauste v maďarskom parlamente požadoval, aby kategorizovali maďarských občanov na základe ich židovského pôvodu. “Vyzývame demokraticky zmýšľajúcich parlamentných poslancov, aby individuálne aj kolektívne odmietli antisemitské vyhlásenia Mártona Gyöngyösiho,” píše sa vo vyhlásení MAZSIHISZ-u. Vyhlásenie poslanca Jobbiku označila za neprijateľné vládna strana Fidesz aj opozičná ekologická strana Politika môže byť iná (LMP). Fidesz na dnešnej mimoriadnej schôdzke rady parlamentu navrhne, aby v takýchto prípadoch bolo možné použiť voči poslancovi aj finančnú sankciu. LMP vyjadrila očakávanie, že Gyöngyösi sa vzdá svojho mandátu. Poslanec Jobbiku v pondelok na plenárnom zasadnutí parlamentu vytýkal štátnemu tajomníkovi ministerstva zahraničných vecí Zsoltovi Némethovi, že vláda sa v nedávnom konflikte v Gaze s Izraelom nepostavila na stranu Palestínčanov. “Maďarská vláda presadzuje záujmy oboch národov, preto Maďarsko víta dosiahnuté prímerie,” reagoval Németh. Gyöngyösi ešte dodal, že svetový mier je ohrozený v prvom rade Izraelom. “V súvislosti s takýmto konfliktom by bolo načase, aby sme zmapovali, koľko židov určitým spôsobom ohrozujúcich národnú bezpečnosť krajiny žije v Maďarsku a koľko ich je v parlamente a vo vláde,” vyhlásil poslanec Jobbiku. Štátny tajomník poznamenal, že by nepodporoval takýto prieskum, pretože počet členov vlády židovského pôvodu nemá žiadnu spojitosť s uvedeným konfliktom. Voči Gyöngyösiho vyhláseniam sa ohradil aj podpredseda parlamentu za opozičnú Maďarskú socialistickú stranu (MSZP) István Ujhelyi. Socialisti iniciovali zvolanie mimoriadneho zasadania rady parlamentu.
Jobbik žiada zoznamy Židov
28. novembra 2012 - (ik - Pravda)
Sedem desaťročí po holokauste v maďarskom parlamente prvý raz znova zaznela výzva na odhalenie židovského pôvodu občanov, ktorí vraj predstavujú národno-bezpečnostné riziko. Viacerí poslanci i stovky demonštrantov pred parlamentom si v utorok na protest proti pondelňajšiemu rasistickému vyhláseniu jedného z lídrov Jobbiku pripli na odev žlté Dávidove hviezdy. Verejnosť však zostala šokovaná nielen z výstupu poslanca Mártona Gyöngyösiho, ale aj dlhým tichom, ktoré sa po ňom rozhostilo. Vláde i demokratickej opozícii trvalo vyše dvanásť hodín, kým na antisemitský výpad zareagovali. Všetky parlamentné strany s výnimkou extrémistického Jobbiku ho ostro odsúdili. Na videozázname z rokovania zákonodarného zboru však vidno, že poburujúci návrh zostaviť zoznamy maďarských Židov nikoho nezdvihol zo stoličky. Podpredseda parlamentu, ktorý viedol zasadanie, svojho kolegu z Jobbiku neprerušil, interpelovaný štátny tajomník z vládnej strany Fidesz sa od jeho rečí nedištancoval, a ani opoziční socialisti či zelení neprotestovali opustením sály. A to v krajine, kde na základe židovských zoznamov za vojny povraždili alebo deportovali do táborov smrti takmer šesťstotisíc ľudí! Všetko sa to začalo tým, že Gyöngyösi, podpredseda zahraničného výboru parlamentu, žiadal od štátneho tajomníka ministerstva zahraničných vecí vysvetlenie, prečo sa maďarská diplomacia v konflikte okolo Gazy nepostaví jasne na stranu Palestínčanov a rázne neodsúdi „izraelských agresorov”. Németh vyvážený postoj Budapešti k blízkovýchodnej kríze zdôvodnil tým, že „dvestotisíc po maďarsky hovoriacich žije v Izraeli, a podobný počet židovských spoluobčanov v Maďarsku”. Gyöngyösiho však odpoveď neuspokojila. „Prirodzene, aj ja viem, koľko ľudí maďarského pôvodu žije v Izraeli a koľko židovských spoluobčanov žije v Maďarsku. Nazdávam sa však, že v súvislosti s takýmto konfliktom by bol práve najvyšší čas, aby sme preskúmali, koľko je spomedzi tu žijúcich, a predovšetkým v maďarskom parlamente a maďarskej vláde, ľudí so židovským pôvodom, ktorí predstavujú pre Maďarsko isté národno-bezpečnostné riziko,” vyhlásil. Opätovná odpoveď štátneho tajomníka Németha vyznela prekvapujúco krotko: „Vážený pán poslanec, nehnevajte sa, ale pri tomto prieskume nemôžem byť nápomocný. Nazdávam sa totiž, že to, koľko osôb židovského pôvodu je v maďarskej vláde, nemá veľkú spojitosť s tým, aký vážny konflikt sa deje na Blízkom východe.” Až včera Németh reagoval podstatne ráznejším vyhlásením a izraelskému veľvyslancovi osobne tlmočil ubezpečenie maďarskej vlády, že sa „jasne stavia proti všetkým prejavom extrémizmu, rasizmu a antisemitizmu a zo všetkých síl sa zasadí o potlačenie štvavých hlasov nezlučiteľných s európskymi normami”. Zjednotená maďarská židovská náboženská obec však netají svoje sklamanie nad oneskorenou reakciou demokratických strán na to, že Jobbik z antisemitských postojov prešiel k otvorene nacistickej ideológii. „Z toho, čo zaznelo, a z nemohúcich reakcií, ktoré nasledovali na mieste, žiaľ cítiť, že prah citlivosti spoločnosti i významných tvorcov názorov je úplne zodratý,” citoval jej hlavného rabína Sloma Kövesa denník Népszabadság. Gyöngyösi včera odmietol výzvy na to, aby vrátil poslanecký mandát. Židovským spoluobčanom sa ospravedlnil za nepresnú formuláciu. Nepresadzuje vraj skúmanie ich pôvodu, ale rovnako ako šéf Jobbiku Gábor Vona chce dosiahnuť lustrácie politikov, u ktorých je podľa neho z národnobezpečnostného hľadiska dôležité, aby nemali popri maďarskom aj izraelské občianstvo. „Maďarsko by sa malo báť nie Jobbiku, ale sionistického Izraela a jeho tunajších prisluhovačov,” citovala jeho vyhlásenie webová stránka extrémistickej strany, ktorá má v parlamente tretie najväčšie zastúpenie.
V Budapešti bude demonštrácia proti antisemitským výrokom poslanca Jobbiku
28. novembra 2012 - (tasr)
Maďarská Nadácia Spolu za Jeruzalem pripravuje na nedeľu v Budapešti masovú demonštráciu, na ktorej chcú protestovať proti prejavom poslanca opozičného ultrapravicového Hnutia za lepšie Maďarsko-Jobbik Mártona Gyöngyösiho. Podľa nadácie sa antisemitské prejavy poslanca v pondelok v parlamente niesli v duchu niekdajšej fašistickej strany Šípové kríže. Z informácií zverejnených nadáciou na sociálnej sieti Facebook vyplýva, že k demonštrácii, ktorá sa bude konať pri parlamente, sa pripoja Zväz židovských náboženských obcí v Maďarsku (MAZSIHISZ), protestantská cirkev viery (Hit Gyülekezete), Nadácia Pochod za život i ďalšie občianske organizácie. Cirkev viery vyzvala demokratické parlamentné strany, aby stranu Jobbik „uzavreli do karantény”. Jobbik podľa tohto cirkevného spoločenstva „definitívne zložil masku a otvorene sa hlási k duchovnému politickému dedičstvu nacizmu”. Poslanec Jobbiku v pondelok na plenárnom zasadnutí parlamentu vytýkal štátnemu tajomníkovi ministerstva zahraničných vecí Zsoltovi Némethovi, že vláda sa v nedávnom konflikte v Gaze s Izraelom nepostavila na stranu Palestínčanov. Gyöngyösi dodal, že svetový mier je ohrozený v prvom rade Izraelom. „V súvislosti s takýmto konfliktom by bolo načase, aby sme zmapovali, koľko židov určitým spôsobom ohrozujúcich národnú bezpečnosť krajiny žije v Maďarsku a koľko ich je v parlamente a vo vláde,” vyhlásil poslanec Jobbiku. Ultrapravicový poslanec Gyöngyösi sa neskôr ospravedlnil židovským spoluobčanom, ale poznamenal, že trvá na iniciatíve svojej strany, podľa ktorej by maďarská vláda mala zverejniť prípadný zoznam členov parlamentu a vlády, ktorí majú dvojaké maďarsko-izraelské občianstvo a teda znamenajú národno-bezpečnostné riziko. Proti Gyöngyösiho vyhláseniam sa ohradila vláda, parlamentné strany, MAZSIHISZ a ďalšie maďarské i zahraničné organizácie, predstavitelia USA aj Izraela. Opozičná Demokratická koalícia avizovala, že iniciuje kroky na rozpustenie Jobbiku.
Pred parlamentom protestovali proti antisemitským vyjadreniam Jobbiku
27. novembra 2012 - (tasr)
Pred parlamentom v Budapešti sa konali popoludní dve demonštrácie proti antisemitským prejavom poslanca opozičného ultrapravicového Hnutia za lepšie Maďarsko-Jobbik Mártona Gyöngyösiho. Väčšina účastníkov protestu mala na kabátoch pripnutú žltú hviezdu. Podľa tlačovej agentúry MTI protest zorganizovala skupina zo sociálnej siete Facebook a druhé protestné zhromaždenie zvolal spolok Nadácia pochodu za život, ktorého predstavitelia odovzdali zástupcovi parlamentu petíciu a 386 Dávidových hviezd. V dokumente spolok požadoval, aby hviezdy rozdali poslancom, aby tí mohli symbolicky vyjadriť solidaritu so židmi v Maďarsku a zároveň aj odpor voči nacizmu. Predstavitelia spolku pripomínajú, že žltá hviezda ako symbol pred siedmimi desaťročiami spečatila osud 600.000 občanov Maďarska. V dave na námestí sa objavilo množstvo poslancov opozičných i vládnych strán, ale aj zástupcovia Rómov, ktorí svojou účasťou chceli vyjadriť solidaritu a protest. Poslanec Jobbiku v pondelok na plenárnom zasadnutí parlamentu okrem iného vyhlásil, že svetový mier je ohrozený v prvom rade Izraelom a že by bolo načase, aby zmapovali, koľko židov žije v Maďarsku a koľko ich je v parlamente a vo vláde. Neskôr sa síce židom ospravedlnil, ale povedal, že trvá na iniciatíve svojej strany, podľa ktorej by maďarská vláda mala zverejniť prípadný zoznam členov parlamentu a vlády, ktorí majú dvojaké maďarsko-izraelské občianstvo. Tí podľa jeho slov môžu znamenať riziko z pohľadu národnej bezpečnosti krajiny.
Poslanca Jobbiku odsúdila za antisemitizmus vláda aj opozícia
27. novembra 2012 - (sita)
Maďarská vláda aj opozícia odsúdili výroky ultrapravicového politika, ktorý vyzval na prieskum o počte Židov žijúcich v Maďarsku, zvlášť ich zastúpenie vo vláde a legislatíve. Márton Gyöngyösi, poslanec ultrapravicovej strany Jobbik, povedal v pondelok v parlamente, že súčasný izraelsko-palestínsky konflikt je vhodný čas na zistenie „koľko je osôb židovského pôvodu, ktorí predstavujú určité bezpečnostné riziko pre Maďarsko”. V stanovisku vydanom v utorok vláda uviedla, že „kategoricky odsudzuje Gyöngyösiho poznámky”, zatiaľ čo najväčšia opozičná Maďarská socialistická strana (MSZP) vyzvala na prijatie prísnych zákonov proti „nenávistným prejavom”. Poslanci ostatných opozičných skupín uviedli, že Gyöngyösiho návrh ich tiež pobúril.
Poslanec Jobbiku sa ospravedlnil židovským spoluobčanom
27. novembra 2012 - (tasr)
Poslanec opozičného ultrapravicového Hnutia za lepšie Maďarsko-Jobbik Márton Gyöngyösi sa ospravedlnil dnes židovským spoluobčanom v parlamente za svoje pondelňajšie protižidovské vyjadrenie, ale mandátu poslanca sa v žiadnom prípade nechce vzdať. Podľa tlačovej agentúry MTI poslanec pripustil, že jeho slová o židovskom pôvode bolo možné zle interpretovať. Gyöngyösi, ktorý je podpredsedom parlamentnej frakcie Jobbiku, pred novinármi povedal, že trvá na iniciatíve svojej strany, podľa ktorej by maďarská vláda mala zverejniť prípadný zoznam členov parlamentu a vlády, ktorí majú dvojaké maďarsko-izraelské občianstvo. Tí podľa jeho slov môžu znamenať riziko z pohľadu národnej bezpečnosti krajiny. Ako dodal, ombudsman pre ochranu údajov pred časom konštatoval, že občianstvo verejných činiteľov je verejným údajom, preto by takýto zoznam nemusel vyvolať v Maďarsku žiadne pohoršenie. Na protest proti Gyöngyösiho antisemitským vyjadreniam sa poslanci opozičnej Demokratickej koalície objavili na rokovaní parlamentu so žltou hviezdou na hrudi a tento symbol judaizmu si vyložil aj podpredseda parlamentu za Maďarskú socialistickú stranu (MSZP) István Ujhelyi. Poslanec Jobbiku v pondelok na plenárnom zasadnutí parlamentu vytýkal štátnemu tajomníkovi ministerstva zahraničných vecí Zsoltovi Némethovi, že vláda sa v nedávnom konflikte v Gaze s Izraelom nepostavila na stranu Palestínčanov. „Maďarská vláda presadzuje záujmy oboch národov, preto Maďarsko víta dosiahnuté prímerie,” reagoval Németh. Gyöngyösi ešte dodal, že svetový mier je ohrozený v prvom rade Izraelom. „V súvislosti s takýmto konfliktom by bolo načase, aby sme zmapovali, koľko židov určitým spôsobom ohrozujúcich národnú bezpečnosť krajiny žije v Maďarsku a koľko ich je v parlamente a vo vláde,” vyhlásil poslanec Jobbiku. Štátny tajomník poznamenal, že by nepodporoval takýto prieskum, pretože počet členov vlády židovského pôvodu nemá žiadnu spojitosť s uvedeným konfliktom. Proti Gyöngyösiho vyhláseniam sa dnes ohradil aj podpredseda parlamentu za opozičnú Maďarskú socialistickú stranu (MSZP) István Ujhelyi. Socialisti iniciovali nadnes zvolanie mimoriadneho zasadania rady parlamentu.
Okrúhly stôl Maďarov: V SR nie sú ideálne podmienky na sebarealizáciu menšín
26. novembra 2012 - (tasr)
Na Slovensku je potrebné vytvoriť lepšie podmienky pre život, pretože za terajšej situácie nie sú ideálne podmienky pre sebarealizáciu menšín, vyhlásil dnes hovorca Okrúhleho stola Maďarov na Slovensku (OSMS) Géza Tokár. Jeho slová odzneli na podujatí Dialóg o menšinách pre menšiny, ktorý sa uskutočnil v budapeštianskom Maďarskom inštitúte pre medzinárodné záležitosti. Podľa agentúry MTI Tokár zdôraznil nutnosť vyvíjania nátlaku na politické strany, ktoré musia zodpovedať za svoje sľuby týkajúce sa etník. V súvislosti s používaním menšinových jazykov na Slovensku hovorca poznamenal, že ak aj principiálne existuje možnosť na ich používanie, nie je isté, že to platí i v praxi. „Často sa príslušné normy aplikujú nedôsledne,” dodal Tokár. Predseda šamorínskeho Fórum inštitútu pre výskum menšín László Öllös poznamenal, že od roku 1989 sa nikdy nepodarilo natoľko vytlačiť z verejnej diskusie témy, ktoré sú dôležité pre maďarskú menšinu, ako tomu bolo v uplynulých troch rokoch. „Rozšírila sa totiž domnienka, že sa tým iba prehlbuje napätie, preto o nich netreba toľko hovoriť. Zametenie problémov pod koberec nie je riešením,” konštatoval Öllös. Okrúhly stôl Maďarov na Slovensku je otvorenou, dobrovoľnou a neformálnou inštitúciou nezávislou od politiky; predstavuje konzultačné fórum maďarských organizácií a významných osobností na Slovensku, vznik ktorej iniciovala Informačná sieť mimovládnych organizácií na južnom Slovensku na konferencii Mimovládne fórum 2008 v Šamoríne.
V kauze úniku kalu v Ajke vypočuli ako svedka bývalého riaditeľa
26. novembra 2012 - (tasr)
Pred Veszprémskym tribunálom v kauze úniku jedovatého červeného kalu z odkaliska hlinikárne v Ajke z roku 2010 dnes vypovedal ako svedok bývalý generálny riaditeľ hlinikárne Magyar Alumínium Termelö és Kereskedelmi (Mal) Zrt. György Baksa. Podľa tlačovej agentúry MTI Baksa bol riaditeľom hlinikárne 14 rokov až do roku 2002 aj v čase, keď projektovali a budovali systém odkaliskovej nádrže číslo 10. V reakcii na otázku predsedníčky senátu Györgyi Szabóovej exriaditeľ povedal, že sa nezúčastnil projektovania odkaliska, o investícii nerozhodol Mal, ale spoločnosť Alutröszt. Samotnú hrádzu stavali zamestnanci hlinikárne. Svedok na celodennom vypočúvaní odpovedal na otázky obhajoby aj obvinených týkajúce sa technologických procesov, neutralizovania červeného kalu a jeho ukladania. Baksa povedal, že ochrannú hrádzu okolo odkaliska nikde nestavajú, ako príklady uviedol hlinikárne v Nemecku a zariadenie pri severomaďarskom Almásfüzitő. Prokuratúra obžalovala celkom 15 zamestnancov hlinikárne Mal, vrátane jej generálneho riaditeľa. Sú obvinení z trestného činu všeobecného ohrozenia z nedbanlivosti so smrteľnými následkami, z trestných činov poškodenia životného prostredia a prírody z nedbalosti, porušenia pravidiel hospodárenia s nebezpečným odpadom a všeobecného ohrozenia z nedbanlivosti spôsobiacim materiálne škody mimoriadne veľkého rozsahu. Očakáva sa, že proces, ktorý sa začal 24. septembra a v ktorom chce prokuratúra vypočuť 232 poškodených a 132 svedkov, potrvá vyše roka. Ekologická katastrofa na západe Maďarska, pri ktorej sa 4. októbra 2010 pretrhla hrádza odkaliska a toxický červený kal zalial obce Kolontár, Devecser a Somlóvásárhely, si vyžiadala desať obetí. Ďalších viac ako 200 ľudí vyviazlo so zraneniami. Zničených bolo okolo 400 domov i celý ekosystém rieky Marcal.
Hedvige Malinovej znovu hrozí umiestnenie do ústavu
26. novembra 2012 - (Monika Tódová - Sme)
Hedvige Žákovej-Malinovej stále hrozí, že ju štát umiestni do ústavu, aby pozorovaním vyšetril jej duševný stav. Vyplýva to z uznesenia Krajského súdu v Nitre, ktoré napísal sudca Štefan Hrvola a ktoré má denník SME k dispozícii. Krajský súd síce 25. septembra tento rok definitívne zamietol žiadosť prokurátora o vyšetrenie Malinovej duševného stavu v ústave, zároveň ju ale varuje, že nabudúce už môže skončiť v ústave. Generálna prokuratúra viní Malinovú, že si pred šiestimi rokmi vymyslela, že ju v Nitre niekto zbil. Prokurátor si teraz objednal znalecký posudok psychiatrov a psychológov, aby posúdili jej duševný stav v čase spáchania skutku a či naozaj trpela posttraumatickou stresovou poruchou ako tvrdila. Znalci si Malinovú pozvali do ambulancie, ale odmietla im odpovedať na otázky. Na vyšetrenie prišla s obhajcom aj dieťaťom. Znalci vzápätí napísali prokurátorovi, že takto nevedia jej stav vyšetriť a žiadajú, aby bola umiestnená v ústave, kde by ju pozorovali. Prokurátor sa obrátil na súd, aby to povolil. Okresný, aj krajský súd to zamietli. „Naozaj len jednorázové zmarenie vyšetrenia znalcami nemôže byť dostatočným podkladom na nariadenie pozorovania obvinenenej v zdravotníckom zariadení,” napísal Krajský súd. Prokurátorovi odporúča, aby sa ju znalci pokúsili vyšetriť znovu. Hovorí tiež, že v prípade nespolupráce, jej môže byť udelená poriadková pokuta, alebo môže byť stíhaná za marenie spravodlivosti či pohŕdanie súdom. Umiestnenie do ústavu prichádza podľa súdu do úvahy „iba v krajnom prípade, ak zlyhali všetky ostatné možnosti”. Podľa súdu je to vtedy, ak by ambulantné vyšetrenie nestačilo, alebo „ak by obvinená pri riadne vykonanom ambulantnom klinickom vyšetrení znalcami, bez prítomnosti iných osôb, odmietla sa tomuto podrobiť, a to i napriek uloženiu poriadkového opatrenia”. Súd si myslí, že Malinová by sa mala skúmaniu podrobiť sama, bez advokáta, lebo tak to predpisuje trestný poriadok. „Bezprecedentne, až absurdne vyznieva požiadavka na zabezpečenie lôžok pre obhajcov v zdravotníckom zariadení ako aj prítomnosť detí obvinenej,” napísal sudca. Malinová súdu prostredníctvom obhajcu Romana Kvasnicu napísala, že „jej neochotu komunikovať so znalcami nemožno považovať za marenie znaleckého dokazovania”. V celom trestnom konaní odmieta vypovedať a podľa nej sa toto jej právo vzťahuje na „všetky dôkazné prostriedky”. Súd ale nesúhlasí. „Vyšetrenie duševného stavu nie je výsluchom obvinenej,” napísal sudca. Malinová tiež považuje za absurdné, že idú vyšetrovať jej duševný stav po šiestich rokoch. Podľa nej ho nezistia ani pozorovaním v ústave. Na súd poslala aj stanovisko Slovenskej psychiatrickej spoločnosti, ktorá sa jej zastala, ale súd ho neakceptoval. Nie je vraj jasné kto, kedy a na základe akých podkladov ho vypracoval. „Pre nás je podstatné, že súd rozhodol v náš prospech,” povedal na uznesenie Kvasnica. Úvahy sudcu sú podľa neho v tejto chvíli nepodstatné. Ako sa pri prípadnej najlbližšej pozvánke na vyšetrenie zachovajú, nechcel povedať. Rozhodnutie Krajského súdu v Nitre vo veci Hedvigy Žákovej-Malinovej
Rozhovor s Vladimírom Mečiarom:
Rozhodnutie o prehradení Dunaja v Gabčíkove bolo moje osobné
Ekonomická situácia Českej a Slovenskej republiky na začiatku deväťdesiatych rokov bola dramaticky rozdielna. Zatiaľ čo Slovensko výrazne utrpelo rozpadom východných trhov a nezamestnanosť tu dosahovala dvojciferné čísla, v Čechách bola na úrovni dvoch percent. Česká strana začala Slovensko vnímať ako ekonomickú príťaž a rozhodla sa ukončiť transfery, ktorými federácia slovenskú ekonomiku dotovala. Zároveň ale nebola ochotná uvoľniť pravidlá riadenia spoločného štátu, ktoré Slovákom neumožňovali využiť vlastný ekonomický potenciál na to, aby sa z krízy dostali. Slovensko sa v tom istom čase muselo vysporiadať s výzvami v podobe konverzie zbrojného priemyslu a dostavbou Vodného diela v Gabčíkove, ktoré sa dostalo pod enormný medzinárodný tlak. “Rozhodnutie o prehradení bolo moje osobné a bolo vykonané mojou vládou,” vyhlásil v exkluzívnom rozhovore pre TASR trojnásobný slovenský expremiér Vladimír Mečiar.
Predvianočné nákupy sa v okolitých krajinách oplatia menej ako vlani
25. novembra 2012 - (tasr)
V tomto roku sa predvianočné nákupy v okolitých krajinách Slovákom oplatia menej ako vlani. Meny všetkých troch susedov zo zoskupenia V4 sú totiž oproti euru silnejšie ako pred rokom a ani jedna z týchto ekonomík sa nevyhla zdražovaniu tovarov a služieb. „Oproti predvianočným úrovniam z minulého roka na sile získala predovšetkým maďarská a poľská mena,” priblížila analytička Poštovej banky Eva Sadovská. Česká koruna je podľa jej slov v porovnaní s rovnakým obdobím uplynulého roka voči euru silnejšia iba nepatrne. „Kým vlani Slovák za 100 eur nakúpil v Maďarsku tovar za 30.900 forintov, tak dnes za túto sumu získa tovar v hodnote 28.300 forintov,” vyčíslila. Podobne je to podľa Sadovskej aj v Poľsku. „Ak sme vlani prišli do banky alebo zmenárne so stoeurovkou, odniesli sme si 444 poľských zlotých, teda o 30 zlotých viac ako dnes,” doplnila Sadovská. Z pohľadu vývoja kurzov je menej výhodné ako pred rokom podľa analytičky aj nakupovanie prostredníctvom amerických internetových obchodov. Pred rokom sa za 100 eur dal nakúpiť tovar v hodnote 136 amerických dolárov, v súčasnosti už len za 128 USD. To, čo sa oplatilo za hranicami kúpiť pred rokom, sa ale nemusí podľa Sadovskej oplatiť aj dnes. Okrem kurzového vývoja môže byť ďalším dôvodom zdražovanie, ktoré neobišlo ani jednu z krajín zoskupenia V4.
Daňové a odvodové zaťaženie na Slovensku je v rámci V4 druhé najnižšie
25. novembra 2012 - (tasr)
Daňové a odvodové zaťaženie na Slovensku je v rámci krajín Vyšehradskej štvorky (V4) druhé najnižšie. Nižšie zaťaženie z týchto krajín má už len Poľsko (34,3 percenta), pričom jeho štruktúra je podobná ako na Slovensku. „Maďarsko sa naopak radí medzi krajiny s najvyšším daňovým a odvodovým zaťažením,” informovala na základe údajov Organizácie pre hospodársku spoluprácu a rozvoj (OECD) analytička UniCredit Bank Slovakia Alena Štefániková. Na porovnanie bol použitý takzvaný daňový klin. Ten vyjadruje, koľko percent z celkových nákladov práce tvoria odvody a dane z príjmov po zohľadnení transferov znižujúcich skutočné daňové a odvodové zaťaženie. V SR je to takzvaný daňový bonus. „Na Slovensku bol v roku 2011 daňový klin pre slobodného bezdetného jednotlivca s priemernou mzdou vo výške 38,9 percenta,” konštatovala Štefániková. Ako však dodala, v kalkulácii daňového klinu sa nezohľadňujú odvody do druhého piliera dôchodkového poistenia, pretože sú platené mimo verejného sektora. Z hľadiska štruktúry daňového a odvodového zaťaženia má Slovensko podľa analytičky v porovnaní s ostatnými krajinami väčšiu váhu odvodov. Daň z príjmu totiž tvorila na Slovensku v roku 2011 iba 24 percent celkového daňového a odvodového zaťaženia. Priemer krajín Európskej únie (EÚ) bol okolo 40 percent.
Miera nezamestnanosti v Maďarsku v októbri mierne vzrástla
28. novembra 2012 - (tasr)
Miera nezamestnanosti v Maďarsku za tri mesiace do konca októbra 2012 mierne vzrástla. Analytici však takýto výsledok predpovedali. Vyplýva to z najnovších údajov štatistického úradu v Budapešti, o ktorých informuje agentúra RTTNews. Podľa štatistík sa nezamestnanosť v krajine od začiatku augusta do konca októbra zvýšila na 10,5 % z 10,4 % v období júl - september 2012. Počet ľudí bez práce do konca októbra 2012 vzrástol na 462.900 zo 457.700 na konci septembra. V porovnaní s októbrom 2011 však bol počet nezamestnaných v Maďarsku na konci minulého mesiaca o 1,1 % nižší. Miera nezamestnanosti medzi mladými ľuďmi vo veku od 15 do 24 rokov sa v októbri zvýšila medziročne o 3,1 % na 30,1 %.
Ratingovky nevyrábajú, netvoria hodnoty. Kto ich ešte môže brať vážne, pýta sa Orbán
25. novembra 2012 - (tasr)
Maďarsko v skutočnosti nehodnotia ratingové agentúry, ale investori, ktorí v uplynulých rokoch priniesli do krajiny prevádzkový kapitál, reagovalo dnes maďarské ministerstvo hospodárstva na piatkové (23. 11.) zníženie ratingu Maďarska agentúrou Standard & Poor’s (S&P). Podľa tlačovej agentúry MTI rezort vo vyhlásení uvádza, že dnes už nemožno brať vážne ratingové agentúry, ktoré znížili rating prakticky všetkých krajín sveta. “Najväčšiu stratu dôvery utrpeli samotné ratingové agentúry v rokoch krízy,” píše sa vo vyhlásení. Budúcnosť už nebude o špekulantoch, ale o krajinách a o výrobe. Maďarsko hodnotia investori, ktorí priniesli kapitál, ako sú napríklad Daimler, Audi, Knorr-Bremse, Alcoa či Coca-Cola, uzatvára reakciu maďarské ministerstvo hospodárstva. Agentúra znížila rating dlhodobých záväzkov Maďarska v zahraničnej aj domácej mene hlbšie do špekulatívneho pásma na úroveň BB z BB+. Hodnotenie krátkodobých záväzkov zatiaľ ponechala na úrovni B. Výhľad ratingu je stabilný. S&P zároveň znížila úverový rating centrálnej banky v Budapešti na BB z BB+. S&P svoje rozhodnutie odôvodnila neortodoxnou politikou vlády v Budapešti, ktorá môže mať negatívny vplyv na strednodobý rastový potenciál maďarskej ekonomiky. A to zase môže podkopať snahy premiéra Viktora Orbána o udržateľnú redukciu vládneho dlhu. Neortodoxia Orbánovej finančnej politiky spočíva v tom, že náklady krízy nepresúva na obyvateľstvo, ale zdaňuje monopoly a oligopoly. Odmieta prepúšťanie a znižovanie miezd, namiesto toho dodatočne zodvodňuje vysoko ziskové štátne podniky a banky.
Agentúry, ktoré znížili rating všetkým, už nemožno brať vážne, tvrdí Maďarsko
24. novembra 2012 - (tasr)
Maďarsko v skutočnosti nehodnotia ratingové agentúry, ale investori, ktorí v uplynulých rokoch priniesli do krajiny prevádzkový kapitál, reagovalo v sobotu maďarské ministerstvo hospodárstva na piatkové (23. 11.) zníženie ratingu Maďarska agentúrou Standard & Poor's (S&P). Podľa tlačovej agentúry MTI rezort vo vyhlásení uvádza, že dnes už nemožno brať vážne ratingové agentúry, ktoré znížili rating prakticky všetkých krajín sveta. „Najväčšiu stratu dôvery utrpeli samotné ratingové agentúry v rokoch krízy,” píše sa vo vyhlásení. Budúcnosť už nebude o špekulantoch, ale o krajinách a o výrobe. Maďarsko hodnotia investori, ktorí priniesli kapitál, ako sú napríklad Daimler, Audi, Knorr-Bremse, Alcoa či Coca-Cola, uzatvára reakciu maďarské ministerstvo hospodárstva. Agentúra znížila rating dlhodobých záväzkov Maďarska v zahraničnej aj domácej mene hlbšie do špekulatívneho pásma na úroveň BB z BB+. Hodnotenie krátkodobých záväzkov zatiaľ ponechala na úrovni B. Výhľad ratingu je stabilný. S&P zároveň znížila úverový rating centrálnej banky v Budapešti na BB z BB+. S&P svoje rozhodnutie odôvodnila neortodoxnou politikou vlády v Budapešti, ktorá môže mať negatívny vplyv na strednodobý rastový potenciál maďarskej ekonomiky. A to zase môže podkopať snahy premiéra Viktora Orbána o udržateľnú redukciu vládneho dlhu.
S&P posúva Maďarsko viac do špekulatívneho pásma, Budapešť nesúhlasí
23. novembra 2012 - (čtk)
Agentúra Standard & Poor's posunula rating dlhodobých záväzkov Maďarska hlbšie do špekulatívneho pásma. Dôvodom sú obavy o strednodobý rast kvôli „neortodoxnej politike vlády”. Rating klesol o jeden stupeň na BB, výhľad je stabilný, napísala agentúra Reuters. Maďarské ministerstvo hospodárstva reagovalo na zníženie ratingu oznámením, že krok S&P neodráža ekonomický výkon krajiny a nemal by byť braný vážne. „S&P sa snaží umiestniť maďarskú ekonomiku do kategórie, kde nie je žiadna iná krajina, ktorá má rozpočtový deficit pod tromi percentami (HDP), klesajúci štátny dlh a jej bežný účet je trvalo v prebytku,” uvádza sa vo vyhlásení ministerstva. Podľa agentúry súčasná vládna politika, vrátane vládnych rozhodnutí týkajúcich sa finančného sektora, môžu ohroziť strednodobý rastový potenciál krajiny. To by mohlo podkopať snahy o obmedzenie štátneho dlhu. Agentúra síce očakáva, že vláda splní krátkodobé fiškálne ciele, bude to však čoraz ťažšie, pretože ekonomický rast zostane slabý. Maďarská vláda minulý týždeň schválila ďalšie opatrenia, ktoré majú v budúcom roku znížiť deficit štátneho rozpočtu pod trojpercentný limit stanovený Európskou úniou. Maďarsko musí udržať tento aj na budúci rok deficit pod troma percentami, pretože by inak prišlo o milióny eur z fondov EÚ, čo by mohol byť pre ekonomiku veľký problém. Vláda už minulý mesiac schválila dva balíčky, ktoré majú znížiť deficit. Ich súčasťou sú vyššie dane pre finančný sektor a energetické firmy. Európska komisia však opatrenia označila za zlé a domnieva sa, že ohrozia ekonomický rast v dlhodobom horizonte. Maďarská ekonomika v treťom štvrťroku zostala v recesii. Hrubý domáci produkt klesol medziročne o 1,5 percenta, viac než sa čakalo, a v porovnaní s predchádzajúcim štvrťrokom sa znížil o 0,2 percenta.
Agentúra S&P znížila rating dlhodobých záväzkov Maďarska na BB z BB+
Agentúra Standard & Poor's (S&P) dnes znížila rating dlhodobých záväzkov Maďarska v zahraničnej aj domácej mene hlbšie do špekulatívneho pásma na úroveň BB z BB+. Hodnotenie krátkodobých záväzkov zatiaľ ponechala na úrovni B. Výhľad ratingu je stabilný. Informuje o tom v tlačovej správe S&P. Agentúra zároveň znížila úverový rating centrálnej banky v Budapešti na BB z BB+.
Semjén vyjadril solidaritu so SR v otázke kresťanských symbolov na eurách
23. novembra 2012 - (tasr)
Maďarsko zarazila správa, že Európska komisia (EK) a viaceré členské štáty EÚ v rámci uplatňovania princípov náboženskej neutrality navrhli odstránenie kresťanských symbolov na pamätných eurominciach zobrazujúcich svätých Cyrila a Metoda. Vyhlásil to dnes v Budapešti maďarský vicepremiér Zsolt Semjén, ktorý v tejto záležitosti vyjadril solidaritu so Slovenskom. „Súhlasíme s názorom Konferencie biskupov Slovenska, podľa ktorého ide o pošliapanie európskych kresťanských tradícií,” konštatoval Semjén a vo vyhlásení pripomenul vetu zakladateľa únie Roberta Schumana, ktorý povedal: „Európa bude kresťanská, alebo nebude”. Pamätnú euromincu v nominálnej 2-eurovej hodnote naplánovala Národná banka Slovenska vydať v roku 2013 k 1150. výročiu príchodu Cyrila a Metoda na Veľkú Moravu. Európska únia sa ohradila ku grafickému spracovaniu, ktoré kvôli obehu v celej eurozóne musí podliehať všeobecným záujmom. Odstránenie glorioly a krížov požaduje EK i členské štáty EÚ, aby bola zachovaná náboženská neutralita vyplývajúca z článku 22 Charty základných práv Európskej únie.
Bývalého predsedu Vojvodinského zväzu Maďarov J. Kaszu vzali do väzby
23. novembra 2012 - (tasr)
Bývalého predsedu Vojvodinského zväzu Maďarov (VMSZ) Józsefa Kaszu, ktorého v súvislosti s kauzou sprenevery v srbskej Agrobanke zadržala v utorok polícia, vzali na 30 dní do vyšetrovacej väzby, cituje dnes srbského prokurátora Miljka Radisavljeviča maďarská tlačová agentúra MTI. Súd nariadil väzbu na žiadosť prokuratúry, ktorá sa zaoberá organizovaným zločinom. Do vyšetrovacej väzby vzali aj troch ďalších podozrivých v tomto prípade, oznámil prokurátor. Kasza bol od roku 1995 do mája 2007 predsedom VMSZ a v období rokov 2000-2003 zastával funkciu podpredsedu srbskej vlády. V období rokov 2007-2010 bol riaditeľom pobočky Agrobanky v Subotici a podozrievajú ho zo zneužitia právomoci v tejto pozícii. Spolu s Kaszom zadržali ďalšie tri osoby - podnikateľa, Kaszovho zástupcu z banky, a sudcu, ktorých podľa novín Blic previezli do Belehradu. Zadržaní sú podozriví zo sprenevery 13 miliónov eur. Kauza Agrobanka, známa už niekoľko mesiacov, je prvou korupčnou záležitosťou, ktorú po svojom nástupe začala riešiť nová srbská vláda. Kasza spolu s ďalšími podozrivými mali nezákonným spôsobom poskytnúť tri úvery a päť bankových záruk, čím poškodili banku.
V Maďarsku od 1. decembra opäť platí moratórium na vysťahovávanie z bytov
23. novembra 2012 - (tasr)
Od 1. decembra opäť vstúpi do platnosti moratórium na deložovanie, vyhlásil dnes v Budapešti hovorca vlády András Giró-Szász. Podľa tlačovej agentúry MTI hovorca dodal, že od 15. októbra, kedy sa začala vykurovacia sezóna, do 15. apríla nie je možné odpojiť elektrinu, plyn a vodu v určených štátnych a samosprávnych zariadeniach fungujúcich vo verejnom záujme. Moratórium na vysťahovávanie prijali poslanci parlamentu jednohlasne 22. júla 2010 v rámci novely zákona o súdnej exekúcii.
Orbánove dane pre obchody a operátorov dlho nevydržia
22. novembra 2012 - (Peter Morvay - Sme)
Maďarská vláda chce aj bez Európskej komisie zrušiť opatrenia, pre ktoré sa v krajine zavádza konanie pre porušovanie únijného práva. Tak reagovalo maďarské ministerstvo financií na to, že Komisia dala Budapešti dva mesiace na zrušenie mimoriadnych daní pre obchodné reťazce a telekomunikačné firmy. Podľa Komisie sú tieto dane diskriminačné, lebo „neúmerne zaťažujú zahraničných poskytovateľov služieb“. Ak ich Maďarsko nezruší, pôjde pred súd. Vláda Viktora Orbána sa bráni, že dane od začiatku plánovala ako dočasné a že skončia k prvému januáru budúceho roka. Či tvrdenie ministerstva Komisiu uspokojí, je sporné. Niečo podobné totiž donedávna tvrdila aj o mimoriadnej dani uvalenej na banky a finančné spoločnosti. Tá mala byť tiež len dočasná a už od budúceho roka mala klesnúť na polovicu. Vláda sa však v polovici novembra rozhodla daň predĺžiť a porušila tak zmluvu, ktorú o rušení mimoriadnej dane pred rokom s bankami uzatvorila. V dôsledku podobných krokov maďarský minister financií György Matolcsy skončil v rebríčku Financial Times ako druhý najmenej dôveryhodný minister financií Únie. Minister však má iné starosti. Minulý týždeň pobavil Maďarsko tým, že na mítingu vysvetľoval, prečo majú byť Maďari hrdí na svoj ázijský pôvod. „Na zadku našich detí je v prvých šiestich týždňoch v 30 zo sto prípadov červená bodka. Rovnako ako u japonských detí. To mi povedali japonskí vedci,“ tvrdil Matolcsy. Ten, kto červený bod na zadku dieťaťa nenájde, ho tam má dokresliť, dodal. „Politici by sa mali vyjadrovať len k tomu, čomu rozumejú,“ reagoval maďarský genetik Endre Czeizel.
Ústavný výbor podporil pozmeňujúce návrhy k novele volebného zákona
26. novembra 2012 - (tasr)
Ústavný výbor maďarského parlamentu v Budapešti vyjadril dnes podporu pozmeňovacím návrhom, predloženým poslancami vládnej strany Fidesz k novele zákona o volebnej procedúre. Návrh novely plánujú prijať v zákonodarnom zbore ešte dnes, informovala agentúra MTI. V zmysle pozmeňovacích návrhov na rozdiel od pôvodného návrhu novely napríklad nebude zakázaná volebná inzercia strán na internete a notári obcí a miest nebudú musieť v roku pred parlamentnými voľbami osobne informovať každého voliča o podmienkach parlamentných volieb. Podľa návrhu štátneho tajomníka vedúceho úradu vlády Jánosa Lázára bude voličov informovať o spôsobe registrácie k voľbám Národná volebná kancelária. Detaily o čase a forme informovania by upravovalo ministerské nariadenie. Opozičná členka výboru Mónika Lamperthová z Maďarskej socialistickej strany (MSZP) kritizovala vládne strany za to, že pozmeňovacie návrhy predkladá tesne pred prijatím novely zákona. Konštatovala, že informačné listy o priebehu volieb budú úrady posielať na základe registrácie obyvateľstva, preto je otázne, načo robiť zvlášť registráciu, ak vlastne zoznam voličov by mohol byť vykonaný na základe registrácie obyvateľstva. Imre Szakács z Fideszu povedal, že neobstojí tvrdenie o tom, že registrácia voličov je nedemokratická. Podľa jeho slov nový zákon o procese volieb vytvorí otvorenejší a demokratickejší volebný systém. MSZP inicioval, aby poslanci o novele zákona o volebnom procese hlasovali menovite.
LMP zvolila za staronového predsedu frakcie Schiffera
26. novembra 2012 - (tasr)
Parlamentná frakcia opozičnej ochranárskej strany Politika môže byť iná (LMP) dnes zvolila za svojho predsedu Andrása Schiffera, ktorý bol predsedom frakcie už od roku 2010 do januára 2012, informovala tlačová agentúra MTI. V sobotu ani po deväťhodinovom rokovaní frakcia nezvolila predsedu. Schôdzu pred 18.00 h opustil Schiffer a ďalších šesť z 15 členov frakcie. Doterajší predseda frakcie Benedek Jávor odchádzajúcich v sobotu vyzval, aby v pondelok pokračovali v rokovaniach. Úlohou LMP podľa staronového predsedu frakcie bude, aby v nadchádzajúcom poldruha roku nehovorila o sebe, ale o tom, ako bude po roku 2014 v Maďarsku po odchode Viktora Orbána viac pracovných miest a menej korupcie. Jávor odstúpil z čela frakcie na kongrese strany a z troch podpredsedov frakcie LMP ho nasledovali Tímea Szabóová a Gergely Karácsony. Nezhody v strane sa objavili v súvislosti s odmietnutím vstupu LMP do volebného hnutia expremiéra Gordona Bajnaiho Spolu 2014, ktorého cieľom je zbaviť moci Viktora Orbána.
Opozičná LMP nedokázala zvoliť predsedu svojej parlamentnej frakcie
23. novembra 2012 - (tasr)
Parlamentná frakcia opozičnej strany Politika môže byť iná (LMP) dnes ani po deväťhodinovom rokovaní v Budapešti nezvolila svojho predsedu. Schôdzu pred 18.00 h opustil niekdajší predseda poslaneckého klubu LMP András Schiffer a ďalších šesť z 15 členov frakcie. Doterajší predseda frakcie Benedek Jávor odchádzajúcich vyzval, aby v pondelok pokračovali v rokovaniach, uviedla tlačová agentúra MTI. Za predsedu navrhovali Bernadett Szélovú, Katalin Ersteyovú a Lajosa Mileho, tí však odmietli kandidovať. Schiffer v hlasovaní získal sedem hlasov, ôsmi boli proti. Jávor odstúpil z čela frakcie na víkendovom kongrese strany a z troch podpredsedov frakcie LMP ho nasledovali Tímea Szabóová a Gergely Karácsony. Nezhody v strane sa objavili v súvislosti s odmietnutím vstupu LMP do volebného hnutia expremiéra Gordona Bajnaiho Spolu 2014, ktorého cieľom je zbaviť moci premiéra Viktora Orbána.
Bojovník proti Horthymu uteká z Maďarska
22. novembra 2012 - (ik - pravda.sk)
Pol roka po tom, čo oblial červenou farbou sochu regenta Miklósa Horthyho, vojnového spojenca nacistického Nemecka, sa protifašistický aktivista Péter Dániel rozhodol vysťahovať z Maďarska. Advokát židovského pôvodu, ktorého prarodičov príslušníci Šípových krížov zastrelili a hodili do Dunaja, sa chystá usadiť v Izraeli. „Hlavným dôvodom sú hrubé antisemitské útoky, ktoré sa proti mne spustili, ako aj to, že prakticky ani jedna demokratická organizácia sa za mňa nepostavila,” povedal pre noviny Pest Megyei Hírhatár. Štyridsiatnik Dániel sa mieni usadiť v Tel Avive, kde sa chce naučiť po hebrejsky, zaradiť sa do spoločnosti a nevylučuje ani to, že absolvuje civilnú službu v izraelskej armáde. Dániel v máji vyvolal v Maďarsku obrovský rozruch, keď v malej obci pri Balatone iba tri dni po odhalení Horthyho pamätníka oblial drevenú sochu farbou a regentovi na krk zavesil tabuľku s nápisom Masový vrah, vojnový zločinec. Súd ho predminulý mesiac uznal vinným z poškodzovania cudzej veci. Uložil mu však najmiernejší možný trest: pokarhanie. Aktivista sa od sudcu dočkal aj prekvapujúceho uznania. „Protest proti odhaleniu sochy má morálne pozitívny obsah, je spoločensky prospešným upriamením pozornosti,” citoval Istvána Kovacsicsa denník Népszabadság. „Snahy o rehabilitáciu Horthyho podkopávajú pokojné spoločenské spolužitie, urážajú rodiny obetí druhej svetovej vojny a rozdeľujú verejnosť,” dodal Kovacsics, ktorý si tým vyslúžil kritiku podpredsedu najvyššieho súdu. Vláda Viktora Orbána od príchodu k moci v tichosti podporuje obrodzujúci sa Horthyho kult. Podľa Dániela sa však v tieni sôch nacistického prisluhovača, ktorý poslal státisíce ľudí na smrť, nedá dôstojne žiť. Pre otvorene hlásaný antifašizmus musel byť Dániel nepretržite v strehu. Vchod do jeho advokátskej kancelárie niekto počarbal preškrtnutými Dávidovými hviezdami a nápisom Zomrieš, Péter Dániel. Na budapeštianskom pamätníku obetí krutovlády Šípových krížov páchatelia napísali: „Toto nie je vaša krajina, špinaví Židia.” A ďalší nápis naznačoval, že ide o odvetu za zneuctenie Horthyho sochy: „Poďakujte za to Dánielovi.” Pri útoku pravicových extrémistov na protifašistickú demonštráciu, ktorú Dániel organizoval, mu hrozilo lynčovanie. A líder ultranacionalistických motorkárov mu v budove súdu neváhal úderom do brady vyraziť zub. „Čoraz viac si uvedomujem, že som v Maďarsku skutočne cudzincom. Táto krajina nedokáže kultúrne, čestne a demokraticky pristupovať k tunajším menšinám, najmä rómskej a židovskej,” povedal pre Pest Megyei Hírhatár. Dániel, ktorý aktívne podporoval projekt expremiéra Gordona Bajnaiho na zomknutie síl demokratickej opozície, je znechutený váhavosťou Orbánovych protivníkov, vinou ktorej podľa neho po voľbách v roku 2014 hrozí vznik koalície Fideszu s extrémistickým Jobbikom. „A v takej krajine, kde ešte viac zosilnie rasizmus, antisemitizmus a revizionizmus, nechcem žiť,” dodal.
Orbán v Ľubľane: EÚ sa posúva smerom k transferovej únii, nie o tom bola reč
26. novembra 2012 - (tasr)
Diskusia o nadchádzajúcom rozpočte Európskej únie sa posunula minulý týždeň zlým smerom, preto na bruselskom summite nedošlo k dohode, vyhlásil dnes v slovinskej Ľubľane maďarský premiér Viktor Orbán po schôdzke s predsedom slovinskej vlády Janezom Janšom. Podľa tlačovej agentúry MTI Orbán povedal, že EÚ sa postupne posúva smerom k „transferovej únii”. Každá krajina si vypočíta koľko vloží do spoločnej pokladne, koľko z nej vyberie a snaží sa dosiahnuť pre neho výhodnú pozíciu. „Zo začiatku nie o tom bola reč, že na národnom základe budeme vkladať, vyberať a vyrovnávať, ale o tom, že budeme financovať spoločné ciele, akým je napríklad podpora zaostalých regiónov, ako aj o tom, že budeme realizovať spoločnú politiku, ktorá bude v celku prospešná pre všetkých,” konštatoval predseda maďarskej vlády. V rozpočtovej diskusii bude podľa jeho slov potrebné rozhodnúť, či únia sa stane obchodnou transferovou úniou, alebo si zachová princípy, hospodársko-politickú filozofiu a určité oblasti, akými sú napríklad regionálna politika alebo poľnohospodárstvo, bude financovať zo spoločného rozpočtu. Orbán označil maďarsko-slovinské vzťahy za nekonfliktné. Vyzdvihol úlohu menšín a pripomenul, že Maďarsko je hrdé na 13 oficiálne registrovaných menšín. Maďarská vláda podľa jeho slov poskytuje podporu na zachovanie národnostných kultúr a jazykov. Janša tiež zdôraznil nutnosť zachovania identity menšín a teda aj slovinskej menšiny v Maďarsku a maďarskej v Slovinsku. Ocenil, že maďarský premiér ho informoval o zámere vybudovania cestnej komunikácie medzi dvoma obcami v Maďarsku, kde žije slovinská menšina. Premiéri sa zhodli na tom, že je potrebné podporovať eurointegračné snahy západného Balkánu. Orbán a Janša podpísali rámcovú dohodu o rozvíjaní cezhraničného cestného prepojenia. Slovinský premiér v súvislosti s bruselským summitom povedal, že boli určité kroky, ktoré smerujú dopredu. Vyjadril nádej, že sa podarí obhájiť postoje Maďarska i Slovinska v otázke kohéznych fondov.
Kauzu falošného hovädzieho mäsa vyšetruje polícia
26. novembra 2012 - (tasr)
Maďarská polícia začala vyšetrovanie kauzy falošného hovädzieho mäsa, ktoré vyvážali do Švédska a ktoré predávali aj v Maďarsku, píše dnes maďarský denník Magyar Nemzet odvolávajúc sa na informácie Národného úradu bezpečnosti potravinového reťazca (Nébih). Úrad dostal prostredníctvom systému rýchleho varovania Európskej únie informáciu, že údajný krakovský dodávateľ bravčového mäsa pre maďarskú firmu Filetto, ktorá ho predávala prifarbené ako hovädzie mäso, nefiguruje v poľskom registri. Ide teda o dodávku z ilegálneho zdroja. Denník píše, že zatiaľ úrady nedokázali, že falošné hovädzie mäso, ktoré sa objavilo na Slovensku, by bolo rovnakého pôvodu, ako mäso exportované do Švédska. Inšpektori ďalej pátrajú po prípadných falzifikátoch na maďarskom trhu, uzatvára Magyar Nemzet. Švédske orgány zistili v polovici októbra, že maďarský podnik exportoval do Švédska niekoľko ton falošného hovädzieho mäsa. Pri preverení tovaru vysvitlo, že ide o lacnejšie bravčové mäso napustené farbivom. Kauza s prifarbeným mäsom vypukla aj na Slovensku, 25. októbra začal košický policajný vyšetrovateľ trestné stíhanie vo veci zločinu poškodzovania spotrebiteľa. Distribútorská spoločnosť so sídlom v Košiciach totiž dodala 1. októbra na základe faktúry firme so sídlom v Bratislave mäso s označením hovädzia sviečková 2/3 LBS o hmotnosti 418 kilogramov s dátumom spotreby do 14. septembra 2014 v sume 5821 eur s DPH. Na mäse bola uvedená zdravotná značka HU 574 EK.
Maďarské maloobchodné tržby klesli v septembri viac, než sa očakávalo
26. novembra 2012 - (tasr / rttnews)
Maďarské maloobchodné tržby klesli v septembri viac, než sa očakávalo. V porovnaní s rovnakým obdobím vlaňajška sa znížili o 3,1 %, informoval maďarský štatistický úrad. Ekonómovia v priemere počítali s poklesom o 2,3 %. Tempo poklesu maloobchodných tržieb sa v septembri zrýchlilo. V auguste sa medziročne znížili o 2,4 % a v júli o 2,6 %. Tržby z obchodov s nábytkom a elektronikou sa prepadli najviac - o 11,3 %. Tržby z predaja potravín, nápojov a tabaku klesli o 3,7 %. Tržby z predaja motorových palív klesli pre vysoké ceny o 3,1 %. Naopak zvýšil sa predaj použitého tovaru, kozmetických prípravkov, látok, oblečenia a topánok rovnako ako farmaceutických a zdravotníckych výrobkov. V septembri klesli maďarské maloobchodné tržby medzimesačne na sezónne a kalendárne upravenej báze o 0,4 %. Počas prvých deviatich mesiacov v porovnaní s rovnakým obdobím vlaňajška sa znížili o 1,5 %.
K Rómom cítia Slováci odpor, mnohí by ich odsunuli
21. novembra 2012 - (Ján Krempaský - sme.sk)
Keď ponúknete obyvateľom Slovenska extrémne pravicové tvrdenia, mnohí si ich osvoja. Prieskum v projekte Komprax Iuventa ukázal, že s niektorým zo sedemnástich radikálnych názorov súhlasilo až 71 percent opýtaných. Medzi tvrdeniami bolo napríklad, že Slovensko by mala viesť silná ruka, že Židia majú príliš veľký vplyv na chod ekonomiky, že Maďari majú hovoriť iba po maďarsky alebo konštatovanie, že homosexuáli by nemali pracovať vo verejných funkciách. Prieskum robila Fakulta sociálnych vied UCM v Trnave na vzorke 761 respondentov. Väčšina opýtaných súhlasila s tým, že vysoké funkcie v štáte majú zastávať iba rodení Slováci a aby štát prísnejšie zaobchádzal s Rómami. Rómov by až dve tretiny opýtaných spolu s narkomanmi „najradšej odsunuli preč zo Slovenska“. „K Rómom cítia Slováci odpor,“ vysvetľuje jeden zo spoluautorov výskumnej štúdie Ladislav Macháček z UCM. Výsledky videl aj Laco Oravec z Nadácie Milana Šimečku. Hovorí, že sa viac­-menej zhodujú s existujúcimi výskumami. Pri porovnaní s Českom vyskočil najmä výrazne negatívnejší postoj k Rómom u nás. Respondenti navyše deklarovali, že by aktívne proti Rómom zasiahli. To povedalo až 54 percent oslovených, čo je výrazne viac ako v Česku. „V Česku dlho nebola v parlamente žiadna nacionalistická strana ako SNS na Slovensku,“ vysvetľuje to český odborník na extrémizmus Miroslav Mareš. Rómska otázka je podľa neho silnejšia na Slovensku, kde viac ľudí žije v bezprostrednej blízkosti rómskych get. Extrémistov úplne podporilo trinásť percent opýtaných a väčšina z nich žije v obciach do 2000 obyvateľov. Prieskum ukazuje aj ochotu takmer štvrtiny ľudí voliť extrémistické strany. Výsledky posledných volieb to však nepotvrdzujú. SNS získala 4,6 percenta hlasov a ĽSNS Mariána Kotlebu len 1,56 percenta hlasov. Prekvapením prieskumu je, že väčšina opýtaných by akceptovala za blízkeho suseda Maďara. Macháček však upozorňuje, že v prípade, ak budú lojálni k Slovensku. Podobne dobrý vzťah vyjadrili opýtaní k Nemcom. Spolu v jednom štáte nemáme problém žiť so Židmi, prisťahovalcami či homosexuálmi. Naopak len na nevyhnutný čas sme ochotní tolerovať Vietnamcov, moslimov, skinhedov či prostitútky.
M. Ďurina: Poškodenú maďarskú tabuľu na Devíne treba odstrániť
Tisíce Bratislavčanov, ale aj turistov si na prechádzke po Slovanskom nábreží na Devíne určite všimne kamennú bránu s veľkou mramorovou tabuľou. Postoja, prečítajú a nechápavo krútia hlavou. Tento nezvyčajný „pamätník“ postavili realizátori regulácie toku Dunaja ešte v roku 1896. Nápisová tabuľa je zo salzburského mramoru, z časti hrubým spôsobom zničená a nesie nápis v maďarčine, ktorý znie: „Cez bránu túto nepriateľ často napádal Maďarov hoc trvale zvíťaziť nad nimi ani raz nedokázal. Pred kultúrou západu sa však táto cesta tisíc rokov neuzavrela. A aby sa ešte bezpečnejšou stala, národ maďarský zreguloval Dunaj. Nech ho prozreteľnosť stále požehnáva“. V miestach, kde sa nachádza tento nápis, neboli však nikdy zaznamenané väčšie stavebné aktivity týkajúce sa úprav koryta Dunaja. Neboli na to technické prostriedky, ani ľudské možnosti.
SMK si 8.12. zvolí nové vedenie, J. Berényi sa pokúsi obhájiť svoj post
28. novembra 2012 - (tasr)
Strana maďarskej komunity (SMK) si v sobotu 8. decembra zvolí nové vedenie. O kreslo predsedu zabojuje aktuálny líder József Berényi, zatiaľ nemá protikandidáta. Do termínu Kongresu, ktorý sa uskutoční v obci Strekov, sa však môžu ešte objaviť ďalšie nominácie. Berényi pre TASR povedal, že kandidovať sa rozhodol na základe podpory, ktorú cíti z regiónov. SMK si bude voliť aj šéfa Republikovej rady. Berényi potvrdil, že na tento post sú nominovaní štyria kandidáti. Okrem súčasného predsedu rady Gyulu Bárdosa kandidujú aj exminister školstva László Szigeti, banskobystrický krajský šéf Péter Csúsz a expredseda Pál Csáky. Strana rozhodne aj o nových podpredsedoch, o tieto miesta sa podľa Berényiho uchádzajú známe aj neznáme mená. Z tých známych spomenul exministra životného prostredia Lászlóa Miklósa, ktorý je jedným z kandidátov na podpredsedu pre pôdohospodárstvo a životné prostredie. O miesto podpredsedu pre samosprávy má záujem Péter Őry, hospodárske záležitosti by chcel zastrešovať Iván Farkas a o miesto medzi podpredsedami má záujem aj doterajšia podpredsedníčka pre sociálne veci, rodinu a zdravotníctvo Gabriella Németh. SMK prechádza v poslednom období viacerými zmenami, vrátane názvu. Zo Strany maďarskej koalície je Strana maďarskej komunity a zmeny sa dotkli aj stanov. Ich úprava má okrem iného uľahčiť vstup novým členom.
Na staniciach pravdepodobne pribudnú dvojjazyčné tabule
27. novembra 2012 - (sita)
Zásadná zmena nastala v súvislosti s dvojjazyčnými tabuľami na železničných staniciach. Ako povedal hovorca ministerstva dopravy Martin Kóňa, pracovná skupina, zložená z predstaviteľov Úradu splnomocnenca vlády SR pre národnostné menšiny, Sekcie železničnej dopravy a dráh Ministerstva dopravy, výstavby a regionálneho rozvoja SR a Železníc SR, hľadá spôsob možnej aplikácie zákona o jazykoch národnostných menšín pri označovaní železničných staníc bez toho, aby bol porušený zákon o dráhach. Ministerstvo to chce podľa splnomocnenca vyriešiť právnou subnormou. Ministerstvo má podľa Kóňu dve alternatívy. Buď bude vytypovaný pozemok v blízkosti stanice alebo miesto priamo na stanici, kam obce tabule umiestnia. Samostatne stojace značenia by mohli byť poskladané z tabule s označením obce, v ktorej sa stanica nachádza v štátnom jazyku a z tabule umiestnenej pod ňou s označením obce v jazyku menšiny, rovnakým alebo menším typom písma. „Tabule budú umiestnením, veľkosťou, typom písma, ako aj farebne vyhotovené tak, aby nemohlo dôjsť k zámene s označením železničnej stanice a aby tabule neohrozovali prevádzku železnice, ani inak neobmedzovali prístup na stanicu, ani do okolitých nehnuteľností,” opisuje Kóňa. Náklady na zriadenie a umiestnenie tabúľ budú znášať obce. Druhá alternatíva berie do úvahy označenie obce umiestnené vnútri železničnej stanice ako oznam, s rovnakým alebo menšín typom písma ako názov obce, v ktorej sa stanice nachádza. Riešeniu problému s dvojjazyčnými tabuľami na železničných staniciach, ktorý sa rieši už zhruba pol roka, bránila terminologická nezrovnalosť v zákonoch. Zákon o používaní jazyka národnostných menšín totiž nerieši označovanie názvov železničných staníc v jazyku národnostných menšín ale iba označovanie obce. „Názvy železničných staníc sa v mnohých prípadoch ani v slovenskom jazyku nestotožňujú s názvom obce a nie je známy ani ich záväzný preklad do jazyka menšín,” vysvetľuje ministerský hovorca Kóňa. Schvaľovanie označovania železničných staníc je v pôsobnosti Úradu pre reguláciu železničnej dopravy. Označovanie obcí v jazyku menšín prichádza do úvahy v obciach, v ktorých menšina tvorí aspoň 15-percentný podiel celkového počtu obyvateľov príslušnej obce. V júni tohto roku v obci Okoličná na Ostrove zrekonštruovali aktivisti staničnú zastávku a zavesili tam tabuľu s maďarským názvom Ekel. Železnice SR však dva dni po rekonštrukcii tabuľu zvesili s odôvodnením, že zákon o používaní jazyka národnostných menšín nie je v súlade s právnym poriadkom spravujúcim dráhy na Slovensku.

Galanta - Na autobusovej zastávke sú dvojjazyčné informačné tabule
21. novembra 2012 - (tasr)
Aktivisti hnutia Dvojjazyčné južné Slovensko osadili na galantskej autobusovej stanici tabule, ktoré už niekoľko dní informujú cestujúcich v maďarskom i slovenskom jazyku. TASR o tom informoval aktivista hnutia Sándor Imrecze. „Túto civilnú akciu sme zorganizovali preto, lebo prevádzkovateľ autobusovej stanice neakceptoval národnostné zastúpenie a jazykovú identitu obyvateľov mesta Galanta a jeho najbližšieho okolia,” uviedol aktivista s tým, že dvojjazyčné informačné tabule v slovenskom i maďarskom jazyku sú už dlhšiu dobu umiestnené v Šamoríne a Komárne. Dodal, že tabule v jazyku národnostných menšín sú v súlade s právnymi zákonmi a predpismi o menšinách žijúcich v regiónoch so zmiešaným obyvateľstvom. „Budeme iniciovať umiestnenie takýchto dvojjazyčných tabúľ aj v ostatných mestách, kde žijú občania maďarskej národnosti,” zdôraznil a pripomenul, že tabule inštalovali na vlastné náklady. V prípade galantskej autobusovej stanice dvojjazyčné informačné tabule stáli 135 eur. Ako povedal, tieto finančné prostriedky získali od podporovateľov akcie. „Ukázalo sa, že výmena týchto tabúľ nestojí veľa peňazí.” Podľa Imreczeho slov dvojjazyčné označenia na autobusových staniciach v Komárne, Šamoríne, Štúrove a Galante ostali zatiaľ neporušené, ale na železničnej stanici v Okoličnej na Ostrove v okrese Komárno ich železničná spoločnosť dala odstrániť po dvoch dňoch. „Hnutie Dvojjazyčné južné Slovensko plánuje umiestniť ďalšie dvojjazyčné tabule na staniciach aj na strednom a východnom Slovensku,” uzavrel.
Kde žijú Maďari, tam by mali byť takéto tabule samozrejmosťou
21. novembra 2012 - (sita)
Aktivisti hnutia Dvojjazyčné južné Slovensko osadili na galantskej autobusovej stanici tabule, ktoré už niekoľko dní informujú cestujúcich v maďarskom i slovenskom jazyku. Informoval o tom aktivista hnutia Sándor Imrecze. „Túto civilnú akciu sme zorganizovali preto, lebo prevádzkovateľ autobusovej stanice neakceptoval národnostné zastúpenie a jazykovú identitu obyvateľov mesta Galanta a jeho najbližšieho okolia,” uviedol aktivista s tým, že dvojjazyčné informačné tabule v slovenskom i maďarskom jazyku sú už dlhší čas umiestnené v Šamoríne a Komárne. Dodal, že tabule v jazyku národnostných menšín sú v súlade s právnymi zákonmi a predpismi o menšinách žijúcich v regiónoch so zmiešaným obyvateľstvom. „Budeme iniciovať umiestnenie takýchto dvojjazyčných tabúľ aj v ostatných mestách, kde žijú občania maďarskej národnosti,” zdôraznil a pripomenul, že tabule inštalovali na vlastné náklady. V prípade galantskej autobusovej stanice dvojjazyčné informačné tabule stáli 135 eur. Ako povedal, tieto finančné prostriedky získali od podporovateľov akcie. „Ukázalo sa, že výmena týchto tabúľ nestojí veľa peňazí.” Podľa Imreczeho slov dvojjazyčné označenia na autobusových staniciach v Komárne, Šamoríne, Štúrove a Galante zostali zatiaľ neporušené, ale na železničnej stanici v Okoličnej na Ostrove v okrese Komárno ich železničná spoločnosť dala odstrániť po dvoch dňoch. „Hnutie Dvojjazyčné južné Slovensko plánuje umiestniť ďalšie dvojjazyčné tabule na staniciach aj na strednom a východnom Slovensku,” uzavrel. Na facebookovej stránke hnutia nájdete aj príklad z autobusovej zastávky v Slovinsku, kde je okrem slovinského uvedený aj maďarský text, ktorý informuje o akú konkrétnu zastávku ide. Aktivisti túto snímku komentovali so slovami: Čo je v Slovinsku samozrejmé, je na Slovensku nepredstaviteľné.
Gyurcsány sa bude sťažovať Barrosovi, ak Fidesz presadí volebný zákon
20. novembra 2012 - (tasr)
Demokratická koalícia (DK) bývalého predsedu maďarskej vlády Ferenca Gyurcsánya, ktorej vyše 1000 sympatizantov dnes vytvorilo živú reťaz v Budapešti okolo celého parlamentu na protest proti pripravovanej novele volebného zákona, sa v prípade prijatia novely v jej terajšej podobe bude sťažovať na medzinárodných fórach. Ako vyhlásil Gyurcsány, sťažovať sa bude osobne aj predsedovi Európskej komisie José Manuelovi Barrosovi. „V roku 2014 nebudú čestné voľby v Maďarsku. Vládny Fidesz sa pripravuje na otvorený volebný podvod,” povedal expremiér pred účastníkmi protestnej akcie. Podľa jeho slov nemožno občanom uprieť jedno z ich najzásadnejších práv - právo voliť. Gyurcsány sa v závere akcie, na ktorej bolo prítomných niekoľko politikov DK a ktoré sa skončilo bez incidentov, osobne pozdravil s každým účastníkom reťaze. Poslanci zákonodarného zboru mali dnes hlasovať o vládnom návrhu volebného zákona, tento bod programu však kvôli množstvu pozmeňujúcich návrhov odročili. Vládny návrh novely volebného zákona by mal byť platný od 1. januára 2013. Opozícia v ňom najviac kritizuje, že voliči, ktorí chcú hlasovať, by boli povinní sa pred voľbami zaregistrovať. Predbežná registrácia voličov podľa Gyurcsánya zoberie možnosť stovkám tisícom voličom možnosť a právo voliť. „Ide o tých voličov, ktorí sa zvyknú rozhodnúť v posledných dňoch, to je približne 20-25 percent voličov, ktorí napokon zvyčajne chcú odvolať vládu,“ spresnil.
Komárno - Zväz maďarských pedagógov nemieni zasahovať do prípravy štrajku
22. novembra 2012 - (tasr)
Zväz maďarských pedagógov na Slovensku (ZMPS) ako odborná organizácia nemieni zasahovať do prípravy štrajku pedagogických pracovníkov, ktoré organizujú odborové zväzy. Povedal to TASR predseda zväzu László Pék. „Problematikou školstva sa zaoberal náš zväz už niekoľkokrát. Rokovali sme s pedagógmi, riaditeľmi škôl na viacerých fórach. Pedagógovia maďarských škôl sa pravdepodobne rovnako ako v septembri aj tentoraz vo vysokom počte zapoja do štrajku,” uviedol predseda. Na školách podľa neho cítiť problémy aj z toho dôvodu, že v predchádzajúcom režime, ale ani v uplynulých 20 rokoch ľudia pedagogického zamerania veľmi často neštrajkovali. „Školskí zamestnanci, pedagógovia, riaditelia, ale aj zástupcovia odborov hľadajú tú najlepšiu formu, ako sa do štrajku zapojiť. Uvedomujú si platné zákony, pritom hľadajú možnosti, ako by mohli najvhodnejšie uplatniť svoje požiadavky. Podľa môjho názoru organizovanie tohto štrajku nemá mantinely, ktoré by boli vhodné pre rôzne a všetky typy škôl,” vysvetlil predseda. Dodal, že ide o malé školy s dvomi - tromi učiteľmi a zároveň aj o veľké s niekoľkými desiatkami pedagógov. Ako predseda uviedol, posledný septembrový štrajk pedagógov poukazuje na to, že existovalo niekoľko možností protestu. Niektorí učitelia si zobrali neplatenú dovolenku a bolo aj niekoľko ďalších riešení na pozastavenie pracovnej činnosti. V niektorých školách prišli pedagógovia do škôl alebo protestovali aj tak, že nenastúpili do zamestnania. „Treba poznamenať, že na štrajk finančne doplatili učitelia a nepedagogickí pracovníci,” povedal Pék a pripomenul, že ekonomickú situáciu pedagógov môže takýto štrajk ohroziť. „Som presvedčený, že ak ministerstvo školstva naozaj prejaví väčší záujem o vylepšenie situácie v školstve a pristúpi k riešeniu s väčšou odbornosťou, problémy by sa dali riešiť. Efektívnejšie využitie finančných prostriedkov v školstve tiež môže prispieť k riešeniu situácie,” podčiarkol.
Nárek z Maďarska (platy učiteľov)
21. novembra 2012 - (Pavol Žibrita - pavolzibrita.blog.sme.sk)
Celý život som bol „len“ obyčajným učiteľom. Bavilo ma to. Vlastne aj naďalej baví, hoci som už jednou nohou v dôchodku. Ale ak by som mal začať všetko znovu ešte raz, tak to si radšej zlámem ruky-nohy. Nie kvôli deťom, ktoré sú údajne z roka na rok horšie a horšie, ale kvôli niečomu úplne inému. Občas mi býva skutočne do plaču, keď vidím, ako sa jedná s učiteľmi na tejto periférii Európskej únie. Maďarský minister národných zdrojov, pod ktoré spadá aj školstvo, prakticky najvyšší pán nad životmi učiteľov, ich nedávno svojim výrokom natoľko urazil (aj tu sa chystajú štrajkovať), že sa im musel verejne ospravedlniť. Čo z toho, keď tou jedinou vetou jasne prezradil, čo si o týchto „národných zdrojoch” Maďarska myslí. Tí „naši páni” na Slovensku nie sú o nič lepší. Rozčuľuje ich, že učitelia „nechápu”, že nie sú peniaze na zvýšenie ich platov. Div nevyslovili, ako môžu byť takí sprostí, že to nevidia. Vraj čísla nepustia. Čísla! Toho maďarského by sa dalo hádam aj pochopiť. Že nemá z čoho. Hospodárstvo ide do mínusových čísiel, krajina je enormne zadlžená, rozpočet zoškrtaný...Ale Slovensko? Líder periférie? S plusovým rastom, bez výraznej zadlženosti a pritom naozaj nemá ani na tie minimálne požiadavky učiteľov a ponúka im 5 % ? Čo to je, 20-30 EUR? Smiešne. Toľko by som sa hanbil aj pýtať! Ak to učitelia prijmú, bude to len ich ďalšie poníženie. A preto im radím (a platí to pre obe naše provincie), štrajk áno, ale pred maturitami! Nech spolu s učiteľmi zaplače čo najširšia verejnosť, lebo takto naisto nezaplače nik, iba oni sami. A zbytočne. Veď tieto nepodarené vlády našich provincií (terajšie i všetky minulé) a, žiaľ, aj značná časť spoločnosti, nás, učiteľov, už dávno zaradili na perifériu periférie. Len neviem, čo by bez nás robili...
Oral history z Békešskej Čaby (Andrej „Ondriš” Kvas)
12. novembra 2012 - (Pavol Žibrita - pavolzibrita.blog.sme.sk)
Moderná historiografia začala využívať „netradičné“ pramene Oral history len pred pár desaťročiami. Uznávanou vednou disciplínou sa stala až na konci 20.storočia. K jej metódam patrí napríklad aj zaznamenanie vyrozprávaných historických udalostí alebo prežitých príbehov. Nedávno mi takýto príbeh porozprával môj starý známy z Čaby. Týka sa dvoch čabianskych rodákov- Slovákov, z ktorých sa jeden stal doslova svetoznámym, kým povesť toho druhého neprekročila hranice čabianskeho chotára. Ten svetoznámy sa volá Andrej „Ondriš” Kvas - priekopník letectva v Uhorsku, prvý skutočný slovenský aviatik a šikovný mechanik, tým druhým je Matej „Maco” Králik - ktorý bol počas celého svojho života „iba” šikovným zámočníkom a kúzelníkom so železom. Rovesníci, priatelia z detstva, obaja technicky nadaní, istý čas v Čabe spoločne snívali svoje sny. Ondriš v nich stále lietal v oblakoch, kým Maco zostával na zemi pri svojich „mašinkách”, sústruhoch, lisoch a ohýbačkách. Jeden vymýšľal konštrukcie a motory, druhý mu ich pomáhal zostrojiť. Teda v tých úplných začiatkoch. Nebolo takej veci zo železa, ktorú by Maco nevedel urobiť. Jeho dielňa v Čabe dodnes stojí. Zdedil ju s celým domom aj s dedkovým technickým talentom jeho vnuk, ten „dnešný” Maco Králik, ktorý mi tento nasledujúci krátky príbeh vyrozprával tak, ako ho počul od svojho starého otca. Píše sa rok 1906. Kvas mal vtedy 23 a Králik iba o málo viac. Pri vandhátskych sálašoch na okraji Čaby, presne tam kde sa dnes nachádza čabianske trávnaté športové letisko, boli v tých časoch pasienky. Obrovský voľný priestor, iba jedna vahadlová studňa, aby mal dobytok čo piť. Ondriš s Macom pripravujú na let vlastnoručne zhotovený monoplán. Uvedomme si, že to bolo iba štyri roky po prvom motorovom lete bratov Wrightovcov a tri roky pred tým, ako Luis Bréliot preletel kanál La Manche. Je len prirodzené, že kým dospel Kvas k svojmu prvému oficiálnemu letu (1908?), k svojmu prvému „skutočnému” lietadlu(1910), vykonal veľa pokusov. Aj s dobrými lietadlami mal neskôr množstvo nehôd, tak ako to muselo vyzerať v tých jeho úplných začiatkoch?! Napriek tomu sa dožil úctyhodných 91 rokov a Maco zomrel dokonca ako 97 ročný! Keď vtedy sadal na ten svoj „eroplán”, ktorý bol jeden z jeho prvých a pri zostrojení ktorého mu Maco vo svojej dielni pomáhal, takto vraví: „Počuj Maco, ked to dobre póďe zaľeťín až ta do dvora Ferenc Jóžku, nah ho tan čert uchiťí!” Pomocou Maca spustil motor, ten odskočil, trochu ho potisol a monoplán sa dal do pohybu. Nasledujúce chvíle opísal dedko vnukovi takto:”...pár ráz ho šmerilo sen a tan, aj kúšťik vyskočiv, iba ked ho edoraz zodvihlo a on poďho rovno na stuňu! Mašina sa zakvačila do rásoche, tak 4-5 metrov nad zemou, celá sa rozlámala a Ondriš tan zostáv trčať dóv hlavou. Našťastia jemu sa nič nestálo...” Tak aj takúto podobu môže mať Oral history. Z časti pravda, z časti „poviecka”. Pravdou je, že tie rozlámané drevené krídla boli dlho uložené na „paláši” Macovej zámočníckej dielne a jeho tovariši tam potajomky chodili z nich driapať tú „finom handru”, ktorá bola z čínskeho hodvábu, aby si do nej utierali svoje špinavé, zaolejované ruky. Sa mi vidí, že ani my na Slovensku si tie ruky, obrazne povedané, nechceme zašpiniť, lebo inak by sme už dávno niektoré z tých našich menších letísk na ktorých Andrej Kvas predvádzal svoje umenie, po ňom pomenovali. To by však bolo na nás asi priveľa...Veď zatiaľ pokiaľ viem, na Slovensku nie je po ňom pomenovaná ani jedna ulica! A to je fakt, žiadna Oral history!
Právne konania voči Maďarsku postúpila EK do ďalšej fázy
21. novembra 2012 - (tasr)
Európska komisia (EK) posunula do druhej fázy právne konania voči Maďarsku v záležitostiach mimoriadneho zdanenia telekomunikačných podnikov, maloobchodu a obmedzenia trhu stravných lístkov. Podľa tlačovej agentúry MTI komisia zaslala vláde zdôvodnenie svojho postoja. Na úpravu daní určila maďarskej vláde dvojmesačný termín a zmenu regulácie trhu so stravnými lístkami musí kabinet vykonať do štyroch týždňov. Ak vláda do uvedených termínov nevykoná požadované zmeny, EK sa môže obrátiť na Európsky súdny dvor (ESD), uvádza MTI. EK v júni iniciovala voči Maďarsku právne konanie z dôvodu zavedenia skoršieho odchodu sudcov do dôchodku. Komisia napokon spor predložila ESD. Súd 6. novembra vyriekol verdikt, podľa ktorého znížením veku odchodu sudcov do dôchodku Maďarsko porušilo právo Európskej únie (EÚ).
V atómovej elektrárni v Paksi mali elektrickú poruchu
22. novembra 2012 - (tasr)
Na druhom bloku atómovej elektrárne v juhomaďarskom Paksi došlo v stredu (21. 11.) k poruche na elektrickom systéme, kvôli čomu sa aktivizovala ochrana generátora bloku. Výkon bloku v priebehu dňa ochrana znížila, večer však už opäť dosiahli plnú kapacitu, uviedol podľa tlačovej agentúry MTI komunikačný riaditeľ spoločnosti MVM Paksi Atomerömü Antal Kovács. Experti elektrárne poruchu elektrického systému odstránili podľa predpisov. Výkon bloku okolo 17.00 h bol na úrovni 300-350 MW, plný výkon - 500 MW - dosiahli vo večerných hodinách, dodal Kovács. MTI pripomína, že 9. novembra plánovane zastavili štvrtý blok elektrárne kvôli poruche na sekundárnom okruhu. Výrobu elektriny na štvrtom bloku obnovili 15. novembra. Minulý piatok maďarský minister obrany Csaba Hende vyhlásil, že atómová elektráreň v Paksi je maximálne pripravená na odstraňovanie prípadných porúch, na ochranu voči vonkajšiemu útoku aj na ochranu voči kybernetickému útoku. „Táto elektráreň má vybudované také bezpečnostné systémy, ktoré ju radia medzi najlepšie v Európe,” dodal Hende.
Na modrej linke budapeštianskeho metra praskajú koľajnice
22. novembra 2012 - (tasr)
Na trati modrej linky budapeštianskeho metra sa objavili praskliny koľajníc, preto výrazne obmedzili rýchlosť súprav metra medzi viacerými stanicami. Informovala o tom dnes maďarská verejnoprávna televízia Duna TV. Podľa predsedu Spolku mestskej a predmestskej dopravy Lajosa Dornera by bolo potrebné okamžite vymeniť dve tretiny koľají. Od výstavby tejto linky pred 36 rokmi neboli koľajnice vôbec menené. Odborníci upozorňovali na neúnosnú situáciu už pred dvoma rokmi. Na výmenu neboli financie a Budapeštiansky dopravný podnik (BKV) riešil situáciu iba lokálnymi opravami - zváraním. Ministerstvo národného rozvoja teraz povolilo pre BKV nákup použitých koľajníc od Maďarských štátnych železníc (MÁV). Rezort vo vyhlásení uviedol, že podporuje, aby BKV nakúpilo na prechodné riešenie situácie koľajnice od MÁV-u. Koľajnice sú štátnym majetkom, preto ich nemôžu železnice poskytnúť zadarmo, navyše ich bude musieť BKV obnoviť, zaznelo v relácii Duna TV.
Ryanair v Budapešti ruší 10 z 30 leteckých spojov
22. novembra 2012 - (tasr)
Írska letecká spoločnosť Ryanair od 10. januára 2013 zníži o 40 % budapeštianske letecké spoje, pretože spoločnosť Budapest Airport neznížila svoje poplatky na požadovanú úroveň, vyhlásil dnes v Budapešti generálny riaditeľ Ryanairu Michael O'Leary. Ako uviedol maďarský server nol.hu, O'Leary avizoval, že počet lietadiel lietajúcich z Budapešti znížia z päť na tri a počet destinácií znížia z 30 na 20. Namiesto doterajších 280 leteckých spojení týždenne budú lietadlá Ryanairu z Budapešti letieť týždenne 170-krát. Opatrenie sa dotkne desiatich destinácií a počet prepravených pasažierov touto nízkonákladovou spoločnosťou klesne o 800.000. Generálny riaditeľ dodal, že po tomto oznámení opäť sadne k rokovaciemu stolu s vedením budapeštianskeho letiska. Ryanair nedávno listom požiadal Budapest Airport o zníženie letiskových a navigačných poplatkov. V roku 2010 spoločnosť stiahla svoje lietadlá z Budapešti práve kvôli nezhode v navigačných poplatkoch. Ryanair sa vo februári vrátil do Budapešti po krachu maďarskej leteckej spoločnosti Malév. Podľa informácií maďarského servera Napi Gazdaság v budapeštianskej cenovej vojne so spoločnosťou Wizz Air stratil Ryanair desiatky miliónov eur.
V. Orbán uzavrel strategickú dohodu s Magyar Suzuki v Ostrihome
21. novembra 2012 - (tasr)
Maďarský premiér Viktor Orbán dnes uzavrel strategickú dohodu s ostrihomskou spoločnosťou Magyar Suzuki a vyhlásil, že maďarská vláda rozhodla o prepojení diaľnice M1 s Ostrihomom. Ako o tom informovala tlačová agentúra MTI, na žiadosť automobilky Suzuki zvýšia kapacitu dunajského mosta, ktorý bude postavený medzi maďarským Komáromom a Komárnom. Predstavitelia spoločnosti informovali premiéra, že chcú zvýšiť pomer maďarských dodávateľov. Orbán v prejave zdôraznil, že spoločnosť Magyar Suzuki sa v uplynulých rokoch stala pýchou Maďarska. Ide o piatu strategickú dohodu medzi Orbánovou vládou a subjektmi podnikateľskej sféry, prvým bola spoločnosť Coca-Cola. Premiér dnes zdôraznil, že cieľom takýchto vzájomne výhodných dohôd je presadzovať záujmy maďarského národného hospodárstva a občanov Maďarska. „V budúcnosti budú úspešné krajiny, ktoré uzatvoria čo najviac takýchto dohôd s globálnymi spoločnosťami,” dodal. Generálny riaditeľ spoločnosti Hisashi Takeuchi vyhlásil, že Suzuki chce prispieť k rastu maďarskej ekonomiky. Podotkol, že v Maďarsku teraz jazdí vyše 400.000 osobných áut značky Suzuki a že v rámci investície za dve miliardy eur pripravujú nový model.
Priemerná hrubá mzda v Maďarsku v septembri vzrástla
20. novembra 2012 - (tasr)
Priemerná hrubá mzda v Maďarsku v septembri vzrástla. Vyplýva to z najnovších údajov štatistického úradu v Budapešti, ktoré dnes zverejnila agentúra RTTNews. Podľa štatistík sa priemerná hrubá mesačná mzda v susednej krajine v septembri zvýšila medziročne o 3,7 % na 213.523 forintov (753,38 eura). Analytici ale očakávali, že stúpne o 4,4 % po augustovom náraste o 4,8 %. Štatistiky tiež odhalili, že čisté príjmy maďarských zamestnancov, po vylúčení daňových úľav pre rodiny, sa v septembri zvýšili medziročne o 1 %. Za prvých deväť mesiacov 2012 stúpla priemerná hrubá mzda v Maďarsku o 4,5 % a čisté príjmy sa zvýšili o 1,8 %.
Maďarsko sa od finančnej pomoci vzďaľuje
28. novembra 2012 - (sita)
Maďarská centrálna banka znížila v utorok úrokové sadzby, aby pomohla slabnúcej ekonomike, hoci guvernér banky András Simor tvrdí, že krajina sa tým vzďaľuje od dohody o finančnej pomoci od Medzinárodného menového fondu (MMF) a Európskej únie. Formálne rozhovory s medzinárodnými veriteľmi skolabovali, naznačil Simor v neobvykle úprimnom vyhlásení po tom, čo menová rada tesnou väčšinou schválila zníženie úrokových sadzieb o 25 bázických bodov na 6 %. Štyria zo siedmich členov rady sú nominantmi vládnucej strany Fidesz Viktora Orbána. „Podľa môjho názoru nie sme bližšie, ale ďalej od dohody s MMF ako pred rokom,” povedal Simor, ktorého Orbánova vláda pravidelne kritizuje. Maďarská vláda však nechce dohodu o finančnej pomoci „za každú cenu”, reagoval minister Mihály Varga, ktorý je poverený vyjednávaním s MMF a EÚ. „Investori samozrejme chcú záruku svojich investícií. My ale tvrdíme, že maďarský štát tu už funguje tisíc rokov, a to je dostatočnou zárukou,” citovala ministra maďarská štátna tlačová agentúra. Minister dodal, že vláda, ktorá vyrubila najvyššiu bankovú daň v Európe, trvá na pokračovaní svojej politiky, hoci MMF tvrdí, že to brzdí investície a ekonomický rast. Analytici v súčasnosti vidia len tretinovú šancu na dohodu Budapešti s MMF a EÚ, keďže kroky, ktoré politici oznámili na zníženie deficitu v troch krokoch, sú v priamom protiklade s odporúčaniami veriteľov.
M. Varga: K pokroku v rokovaní Maďarska s MMF môže dôjsť v decembri
20. novembra 2012 - (tasr)
Medzinárodný menový fond (MMF) a Európska únia (EÚ) počkajú na prijatie maďarského štátneho rozpočtu pre rok 2013, následne v decembri môže dôjsť k pokroku v tejto fáze rokovaní, vyhlásil dnes v maďarskom verejnoprávnom rozhlase minister bez kresla zodpovedný za úverové rokovania Mihály Varga. Minister zdôraznil, že rokovania neboli nikdy prerušené, kontakty udržuje Maďarsko s členmi delegácií MMF a EÚ osobne i telefonicky. „Vláda pripravuje rozpočet a sme zvedaví na očakávania našich partnerov, aké konkrétne opatrenia navrhujú oni pre rozpočet. My zas prezentujeme náš zámer v tom, aké hospodársko-politické rozhodnutia vidíme za potrebné,” povedal Varga. Ako dodal, dohoda s MMF a EÚ je stále potrebná. Za pokrok označil skutočnosť, že finančná pozícia Maďarska sa zlepšila, čo podľa jeho slov uznáva MMF i únia. Podotkol, že názory MMF a EÚ sa od maďarských názorov líšia napríklad v otázke ponechania bankovej dane. Koncom októbra maďarský denník Népszabadság napísal, že je možné, že do Budapešti sa v tomto roku MMF a EÚ už rokovať nevráti. Rokovania Maďarska s delegáciami MMF a EÚ sa začali 17. júla, zatiaľ nie je známy termín ich pokračovania. Maďarsko sa od vstupu do MMF pripravuje na uzatvorenie zmluvy o ôsmej pôžičke.
Áder: Maďarsko-chorvátske vzťahy sú príkladné
23. novembra 2012 - (tasr)
Susedské vzťahy Maďarska a Chorvátska sú príkladné, vyhlásil v sobotu v juhomaďarskom Pécsi maďarský prezident János Áder po schôdzke s chorvátskym prezidentom Ivom Josipovičom, ktorý pricestoval pri príležitosti dňa Chorvátov. Podľa tlačovej agentúry MTI Áder povedal, že je bezprecedentné, ak sa dva národy, ktoré žijú spolu storočia, za ten čas nevmiešali do vojny a nemali ani iné vážnejšie spory. „Táto tradícia nás zaväzuje k tomu, aby sme dobré susedské vzťahy udržali aj v čase, keď podľa našich nádejí o pol roka Chorvátsko bude členom Európskej únie,” dodal. Maďarský prezident pripomenul, že Maďarsko bez akýchkoľvek podmienok podporovalo eurointegráciu Chorvátska a počas maďarského predsedníctva v EÚ sa snažilo urýchliť prístupové rokovania. „Dodnes ratifikovalo vstup Chorvátska už 19 členských krajín únie,” poznamenal. „Máme nádej, že 1. júla 2013 sa staneme plnoprávnymi členmi únie,” povedal chorvátsky hosť, ktorý vyjadril vďaku Maďarsku za priebežnú a neúnavnú podporu Chorvátska na ceste vedúcej do EÚ. Podľa slov Josipoviča maďarská a chorvátska menšina majú dôležitú úlohu vo vzťahu Maďarska a Chorvátska. Podpora menšín posilňuje aj vzájomné priateľstvo týchto krajín. Chorvátsky prezident zdôraznil dôležitosť diverzifikácie dodávky plynu. „Je našim spoločným záujmom, aby sme boli z pohľadu energetiky nezávislí,” konštatoval. Prezidenti sa zhodli v tom, že verdikty súdov - nech sa zrodia v Chorvátsku či Maďarsku - musia všetci rešpektovať.
Kauza Sanader - Mol všetko popiera v súvislosti s údajnou korupciou
23. novembra 2012 - (tasr)
Spoločnosť Hangarn, ktorá sa „preslávila” chorvátskou korupčnou kauzou maďarskej ropnej spoločnosti Mol, je aj v súčasnosti v kontakte s Molom. Konštatuje to dnešné vydanie maďarského denníka Népszabadság, ktorý sa odvoláva na informáciu právneho riaditeľa Molu Pála Karu. Spoločnosť Hangarn, ktorá je registrovaná na Cypre, dováža z Ruska pre Mol ťažkú sírovú naftu zlej kvality, ktorú potom v rafinérii v Tiszaújvárosi zbavia síry a produkt ďalej predávajú. Podľa denníka doposiaľ táto skutočnosť nebola zverejnená v diskusii, ktorá sa týkala otázky vzťahu Molu k dvom na Cypre registrovaným podnikom Hangarn a Ceroma. Chorvátsky podnikateľ Robert Ježič pred časom chorvátskej prokuratúre a potom aj súdu tvrdil, že v rokoch 2008 a 2009 bol vtedajší premiér Ivo Sanader podplatený prostredníctvom týchto firiem. Korumpovaním sa malo dosiahnuť, aby si Mol zabezpečil právo vedenia chorvátskej spoločnosti INA tak, že by sa síce Mol stal najväčším akcionárom, ale jeho podiel by nepresiahol 50 percent. Ježič, ktorý ako podnikateľ získaním práv vedenia Molu v INA utrpel škodu, nepodložil ničím svoje tvrdenia, napriek tomu mu prvostupňový súd dal v utorok za pravdu a Sanadera odsúdil na desať rokov, píše Népszabadság. Mol vehementne popieral už prvé správy o korupcii, pričom okrem iného vyhlasoval, že nikdy nemal žiadne vlastnícke vzťahy s uvedenými cyperskými spoločnosťami. Za ich vlastníka sa na budapeštianskej prokuratúre a pred súdom v Záhrebe vyhlásil majiteľ ruskej spoločnosti Rusnefť Michail Gucerijev. Rusnefť je jedným z ruských partnerov Molu. Zo sumy desať miliónov eur, o ktorých hovoril Ježič, sa o piatich miliónoch preukázalo, že ich dve cyperské firmy naozaj poukázali Ježičovmu švajčiarskemu podniku. Gucerijev tvrdil, že išlo o nákup pozemku od Ježičovho chemického podniku Dioki pre ruskú investíciu v oblasti energetiky. Mol a ani Sanader teda podľa neho s tým nemá nič spoločné, navyše Ježič vraj neposkytol pozemok a nevrátil ani peniaze, ktoré sú doteraz na jeho švajčiarskom účte a kvôli čomu prebieha vo Švajčiarsku súdny proces. Pred maďarskou prokuratúrou generálny riaditeľ Molu Zsolt Hernádi nepopieral, že Hangarn je jedným z dodávateľov Molu, ale o firme Ceroma vyhlásil, že o nej počuje prvýkrát, povedal denníku Kara. V súvislosti s Hangarnom sa vynára podozrenie, že drobnými preplatkami faktúr mohol cyperskej spoločnosti vyplatiť sumu, ktorú napokon poukázali na Ježičov účet. Maďarská prokuratúra preto detailne preverila finančné transakcie uplynulých desaťročí medzi Molom a Hangarnom, nič podozrivé však nenašla. Népszabadság konštatuje, že navyše je nepravdepodobné, že by v takejto záležitosti asistoval jeden z najväčších ropných magnátov Ruska. Mol v súvislosti s kauzou vyhlasuje, že v zásade nie je jasné, načo by bolo potrebné podplácať, aby mohli kúpiť a s investíciami rádovo v stovkách miliónov eur zachrániť spoločnosť INA od krachu. Po prípadnom právoplatnom dosúdení Sanadera môže chorvátska vláda iniciovať občiansky súdny proces na preverenie zmluvy o vedení INA, ale Mol - ako na to upozorňujú aj iní experti - zostáva aj tak najväčším vlastníkom INA. Mol súčasne vyjadril nádej, že v tejto záležitosti, ktorú považuje za motivovanú chorvátskou vnútornou politikou, sa vášne upokoja a že Mol bude môcť pokračovať v rozvoji INA. Expremiéra Sanadera usvedčili z prebratia nelegálnej provízie od rakúskej banky Hypo Alpe-Adria za dohodnutie pôžičky. Rovnako mal vziať úplatok vo výške desať miliónov eur od maďarskej ropnej spoločnosti Mol za nevýhodnú privatizáciu bývalej chorvátskej štátnej ropnej spoločnosti INA.
Záhreb chce po odsúdení Sanadera zmeniť zmluvu s MOL
21. novembra 2012 - (sita)
Chorvátska vláda chce v reakcii na odsúdenie expremiéra Iva Sanadera vystupňovať svoje snahy o zmeny v dohode medzi maďarským energetickým koncernom MOL a štátom. Ten v rafinérii INA vlastní menšinový, 45-percentný podiel, pričom kontrolný 49-percentný sa mal do rúk MOL dostať aj vďaka korupcii, za ktorú Sanader dostal desaťročný nepodmienečný trest. Vláda v Záhrebe dúfa, že sa jej podarí vyjednať úpravy kritizovanej zmluvy, s ktorou nie sú Chorváti spokojní, čo však Maďari odmietajú. Minister financií balkánskej krajiny Slavko Linič v stredu potvrdil, že rokovania už prebiehajú a sú „neľahké”. Záhreb od maďarskej spoločnosti žiada predovšetkým väčšie investície do zariadení INA. Súd uznal Sanadera vinným z korupcie a odsúdil ho na desať rokov väzenia. Expremiér podľa prokuratúry nezákonným spôsobom získal takmer 12 miliónov eur, z čoho najväčšiu časť tvoria úplatky od maďarského podniku MOL a rakúskej banky Bank Austria. Expremiér mal v roku 2008 prijať úplatok vo výške niekoľkých miliónov eur od spoločnosti MOL a zabezpečiť jej kontrolu nad chorvátskou štátnou energetickou spoločnosťou INA. MOL v utorok údajné podplácanie odmietol. Podľa vplyvnej spoločnosti sa „zločin nestal”, keďže „neponúkla žiadny druh platby politikom ani žiadnym iným úradníkom povereným rozhodovaním”. Maďari preto považujú utorňajší verdikt za chorvátsku „politickú záležitosť” a nie za verdikt voči koncernu.
Mol odmieta obvinenie, ktoré zaznelo vo verdikte nad Sanaderom
20. novembra 2012 - (tasr)
Maďarská ropná spoločnosť Mol odmieta obvinenie, ktoré zaznelo v rozsudku nad bývalým chorvátskym premiérom Ivom Sanaderom. Expremiéra odsúdili dnes na desať rokov väzenia za prijatie úplatkov od dvoch zahraničných spoločností. Podľa tlačovej agentúry MTI spoločnosť Mol vydala vyhlásenie, v ktorom zdôraznila, že nepodplatila žiadneho politika a nedala peniaze za to, aby získala práva v chorvátskej ropnej spoločnosti INA. „Nie je našou úlohou komentovať rozsudok súdu na prvom stupni, ako najväčší investori v Chorvátsku si musíme ctiť rozhodnutie nezávislého súdu Chorvátskej republiky. Napriek tomu sa domnievame, že v tejto kauze nejde ani tak o spoločnosti Mol či INA, ale omnoho viac o chorvátsku politickú záležitosť,” píše sa vo vyhlásení Molu. Predstavitelia Molu vyjadrili presvedčenie, že nie je možné niekoho odsúdiť bez motívu, trestného činu a dôkazov. Mol, najväčší akcionár v INA, musel mnoho obetovať, aby v roku 2009 prevzatím vedenia v INA zachránil chorvátsky podnik pred krachom. K tomu podľa vedenia Molu neboli potrebné nečestné kroky. Chýba aj trestný čin, pretože k tomu, aby Mol konsolidoval situáciu v INA a zachránil ju, nedal žiadnemu politikovi či zákonodarcovi žiadne požitky. Chýbajú aj dôkazy, pretože obvinenie bolo založené na výpovedi jediného svedka, ktorú ďalší dvaja svedkovia a obvinený popierali v procese, píše sa v dokumente Molu, ktorý v závere vyjadril odhodlanie aj naďalej prispieť k tomu, aby INA bola ešte úspešnejšia a ziskovejšia. Expremiéra Sanadera usvedčili z prebratia nelegálnej provízie od rakúskej banky Hypo Alpe-Adria za dohodnutie pôžičky. Rovnako mal vziať úplatok vo výške desať miliónov eur od maďarskej ropnej spoločnosti Mol za nevýhodnú privatizáciu bývalej chorvátskej štátnej ropnej spoločnosti INA. Prokuratúra žiadala súd o udelenie 15-ročného trestu. Sanader všetky obvinenia dôrazne popiera a tvrdí, že za celým procesom stoja jeho politickí rivali. Chorvátsky expremiér je vôbec najvyššie postaveným predstaviteľom, ktorého odsúdili za korupciu v niektorej z krajín, uchádzajúcich sa o vstup do EÚ. Proti dnešnému rozsudku je možné ešte podať odvolanie.
Érsek rokoval s Belicom o Ipeľských mostoch
27. novembra 2012 - (most-hid.sk)
Vzhľadom na medializované informácie o zmene zámeru postaviť namiesto dvoch mostov cez rieku Ipeľ v Nitrianskom kraji len jeden most, poslanec NR SR Arpád Érsek požiadal predsedu Nitrianskeho samosprávneho kraja Milana Belicu o stretnutie, ktoré sa uskutočnilo 20.11.2012 na úrade NRSK. Témou ich viac ako dvojhodinového rozhovoru bola súčasná situácia o výstavbe mostov cez rieku Ipeľ na juhu Nitrianskeho kraja, kde podľa pôvodných plánov mali byť postavené dva mosty, a to jeden medzi obcami Chľaba (SR) a Ipolydamásd (Maďarsko) a druhý medzi obcami Pastovce (SR) a Vámosmikola na maďarskej strane. Oba mosty mali byť postavené z prostriedkov EÚ. Predseda samosprávneho kraja p. Belica okrem iného informoval, že najbližšie zasadnutie župného zastupiteľstva je naplánované na 3.12.2012, avšak bod, týkajúci sa otázky spolufinancovania výstavby Ipeľských mostov nie je zaradený na rokovanie, nevylúčil však jeho dodatočné zaradenie do programu.
Slovensko-maďarská komisia hovorila aj o mostoch medzi krajinami
21. novembra 2012 - (tasr)
Posilnenie vzťahov cezhraničnej spolupráce v oblasti cestnej infraštruktúry, najmä rýchlostnej cesty M15, budovanie mostov medzi obcami na Slovensku a v Maďarsku, ako aj rozvoj železničného spojenia s prímestskými železnicami, sú priority, na ktorých sa zhodli členovia medzivládnej slovensko-maďarskej zmiešanej komisie. Tá zasadla po 16. raz, tentoraz v maďarskom Visegráde. Slovenskú časť komisie viedol jej predseda, štátny tajomník ministerstva vnútra Jozef Buček. „Veľa Slovákov dochádza za prácou práve do pohraničných oblastí v Maďarsku, sú závislí od dopravného spojenia. Cieľom, ktorý si vytýčila komisia, je zlepšiť spoluprácu v tomto smere, obnoviť železničné pohraničné priechody. V súčasnosti prebieha vypracovanie Zmluvy o prepojení železničných infraštruktúr medzi SR a Maďarskom, miestne prípojové zmluvy pre jednotlivé pohraničné priechody sa priebežne aktualizujú,” informuje rezort vnútra vo vyhlásení, ktorý poskytol komunikačný odbor kancelárie ministra vnútra. Ďalšou prerokovanou oblasťou bol rozvoj vidieka. Komisia podporuje projekty leadrových skupín, ktoré podporujú starostlivosť o mladých roľníkov, organizujú workshopy, podporujú hospodárenie s odpadmi. Účastníci zasadania hovorili aj o spolupráci v oblasti výskumu rozvoja a inovácií na slovensko-maďarskom pohraničí. Predsedníčka komisie Erika Szabó vyzdvihla projekty Katedry kybernetiky a umelej inteligencie Technickej univerzity v Košiciach, najmä projekt virtuálnej bane inteligentnej bane budúcnosti. Komisia v tejto súvislosti navrhla spoluprácu vysokej školy a súkromného sektora. Štátny tajomník Buček ubezpečil, že vynaloží maximálne úsilie, aby sme v úzkej súčinnosti s odborníkmi z rôznych oblastí pokračovali v plnení doterajších predsavzatí a spoločne hľadali efektívnejšie riešenia tak, aby rozvoj cezhraničnej spolupráce nestagnoval, ale naopak, napredoval. Buček tiež pozval spolupredsedníčku Eriku Szabó na ďalšie zasadnutie zmiešanej komisie, ktoré sa uskutoční v prvej polovici roka 2013 v Košiciach. Ako jednu z nosných tém ďalšieho stretnutia navrhla komisia problematiku zdravotníctva.
Európsky súd nám uznal značku Tokaj
27. novembra 2012 - (Mikuláš Jesenský - Noviny Žiarskej kotliny)
Maďarsko neuspelo v žalobe proti Európskej komisii na označenie vinohradníckej oblasti. Producenti jedinečného značkového vína z juhovýchodného Slovenska budú môcť naďalej používať na svojich výrobkoch značku Tokaj. Vyplýva to z rozhodnutia Všeobecného súdu, ktorý zamietol žalobu Maďarska podanú proti zápisu označenia Vinohradnícka oblasť Tokaj pre Slovensko v celoeurópskom elektronickom registri chránených označení vín E Bacchus. Vo štvrtok o tom informoval Európsky súdny dvor. Maďari žiadali zrušiť zápis v registri, pretože podľa slovenskej právnej úpravy, ktorá je pre registráciu smerodajná, bola lokalita v čase jeho spustenia uvedená ako „Tokajská vinohradnícka oblasť”. Súd však vychádzal z európskeho zoznamu akostných vín, ktorý predchádzal vzniku elektronického registra. V ňom bolo zaregistrované chránené označenie pôvodu slovenských tokajských vín ako „Vinohradnícka oblasť Tokaj” už v rokoch 2006 a 2007. Problém vznikol, keď 30. júla 2009, deň pred spustením elektronického zoznamu, Slovensko pôvodné chránené označenie pôvodu zmenilo. Názov „Tokajská vinohradnícka oblasť” tak preniesli aj do E-Bacchusu. Slovenská republika požiadala o nápravu lapsusu v označení. Európska komisia jej vyhovela.
Slovenský Tokaj
Pestovatelia a výrobcovia tokajského vína na Slovensku rozhodnutie súdu vítajú. „Keby sa podarilo maďarskej strane presadiť svoj názor, nemohli by sme používať názov Tokaj,” vysvetľuje Mária Maciková zo spoločnosti Tokaj Máčik Winery z Malej Trne. Vinohradnícka a vinárka, rovnako ako jej kolegovia, verí, že zamietnutím žaloby budú môcť konečne pokojne a bez stresu pracovať a vyrábať pre domáci i zahraničný trh len. „Je to víťazstvo zdravého rozumu,” myslí si vlastnícka vinohradu, novinárka a autorka reprezentatívnej publikácie Poklady slovenského Tokaja Magda Haburová. „Neviem ale, či sa máme tešiť, lebo maďarská strana zrejme využije možnosť odvolať sa.” Odvolanie proti rozhodnutiu môže žalobca podať na Súdny dvor Európskej únie do dvoch mesiacov od jeho doručenia. Jaroslav Ostrožovič z Veľkej Trne, ktorého firma J.&J. patrí k najstarším výrobcom tokajského vína na Slovensku, považuje celý spor za nezmyselný. „Slovensko by mohli za používanie názvu Vysoké Tatry rovnako žalovať Poliaci, pretože väčšia časť pohoria leží na ich území. Tokaj je historická oblasť, ktorá nevyvrátiteľne zasahovala aj na dnešné územie Slovenska. Akurát ju po prvej svetovej vojne rozdelila hranica.” Ako uviedol, rozhodnutie súdu, ktoré umožňuje aj slovenským vinárom naďalej používať značku Tokaj, má veľký význam predovšetkým pre marketing. Označenie s prívlastkom tokajský/tokajská/tokajské by mohla podľa neho zmiasť zahraničných odberateľov a konzumentov. Ostrožovič je však presvedčený, že o úspechu slovenského tokajského vína rozhoduje predovšetkým kvalita. „Slovenské tokajské vína na medzinárodnom fóre pravidelne získavajú ocenenia. Čiže kvalitou sa prinajmenej vyrovnajú maďarským.” Spoločnosť J.&J. Ostrožovič získala tohto roku v Brazílii na svetovej výstave vín veľkú zlatú medailu za päťputňový tokaj. Rovnaké ocenenie si odnieslo zo 117 vzoriek výrobcov zo 17 krajín už len víno z Kalifornie (USA).
Slovensko už nemá žiadne remeslá?
V bavorskom Mníchove sa dnes otvorili brány 35. Medzinárodného veľtrhu remesiel, Heim + Handwerk 2012, na ktorom sa zúčastňuje 915 vystavovateľov z 27 krajín. Aj za cenu, že sa budem opakovať, dávam otázku? Čo myslíte, ktorá európská krajina tam chýbala? Dobre tušíte, opäť je to Slovensko. V tejto súvislosti by bolo zaujímavé vedieť, načo má Slovensko takú agentúru akou je Sario (Slovak Investment and Trade Development Agency), čo je obdobou českého CzechTrade. A čo vo veci slovenskej prezentácie urobilo hospodárske oddelenie konzulátu SK v Mníchove? Tu si predsa Slovenská republika z daní slovenských občanov platí jednu funkciu hospodárskeho konzula(ky).
I. Furdík prijal generálneho konzula SR v Krakove M. Lisánskeho
Predseda Úradu pre Slovákov žijúcich v zahraničí Igor Furdík prijal 27. novembra 2012 na pôde úradu Mareka Lisánskeho, generálneho konzula na GK Slovenskej republiky v Krakove. Počas rozhovoru informoval M. Lisánsky predsedu ÚSŽZ o súčasnom stave, podmienkach, ale i problémoch sprevádzajúcich spolkový, vzdelanostný, spoločensko-kultúrny a duchovný život slovenskej národnostnej menšiny v Poľskej republike.
VIII. Muzikologická konferencia
Cirkevná hudba vojvodinských Slovákov bola témou včerajšej muzikologickej konferencie, ktorá prebiehala v Ústave pre kultúru vojvodinských Slovákov a ktorá zhromaždila početné významné osobnosti zo sveta cirkevnej hudby z našej krajiny a zahraničia. V rámci konferencie vo večerných hodinách odznel organový koncert Jána Vladimíra Michalka ArtD., významného slovenského organistu. Koncert usporiadali v novosadskej katedrále, na ktorom vystúpili aj dva cirkevné spevokoly novosadského cirkevného zboru.
Úroveň jazyka je medzi žiakmi nedostatočná
28. novembra 2012 - (tasr)
Súčasná úroveň spisovného jazyka je medzi žiakmi na školách či v slovenských médiách neuspokojivá. Vyplýva to zo Správy o stave používania štátneho jazyka na území Slovenskej republiky, ktorú vzala na vedomie vláda na svojom dnešnom rokovaní. Materiál kabinetu predložil minister kultúry Marek Maďarič. Podľa správy si treba uvedomiť, že vzťah k jazyku sa vytvára nielen v školskom prostredí, ale vplýva naň aj mediálna sféra a sféra verejného života. „Preto sa súčasní žiaci a študenti stávajú tolerantnejšími k používaniu niektorých nespisovných výrazov a k preberaniu výrazov najmä z anglického jazyka,” uvádza sa v materiáli. Využívanie internetu vedie deti k úspornému vyjadrovaniu sa, k nepoužívaniu interpunkčných a diakritických znamienok či k slabej štylizácii. Tento stav tak treba prehodnotiť a navrhnúť takú koncepciu vyučovania slovenského jazyka, ktorá by odzrkadľovala potreby súčasnej doby. Neuspokojivé je podľa správy aj používanie spisovnej slovenčiny v médiách. „Moderátori a redaktori si budujú svoj originálny imidž, a to neraz aj na úkor spisovnej slovenčiny,” konštatuje dokument. Napríklad používajú nesprávne, skomolené alebo vymyslené slová. Kultúra jazyka tak často ustupuje pod tlakom rýchleho šírenia informácií. Správa preto okrem iného navrhuje zaviesť alebo obnoviť funkciu jazykových redaktorov v tlačených a elektronických médiách. Materiál ministerstva kultúry tiež konštatuje aj to, že by bolo potrebné zabezpečiť lepšiu kontrolu jazykovej úrovne návodov či iných písomných informácií pri výrobkoch určených pre spotrebiteľov. V dozorných orgánoch, ktoré kontrolujú výrobky by tak mal byť aj slovenčinár, ktorý by na toto dozeral.
Prečo mám rád slovenčinu, prečo mám rád Slovensko
Ministerstvo školstva, vedy, výskumu a športu Slovenskej republiky, Ministerstvo kultúry Slovenskej republiky, Štátny pedagogický ústav, SPN - Mladé letá, Matica slovenská, Vydavateľstvo Matice slovenskej, Spolok slovenských spisovateľov, Jazykovedný ústav Ľ. Štúra SAV a Úrad pre Slovákov žijúcich v zahraničí vyhlasujú 21. ročník celoštátnej literárnej súťaže s medzinárodnou účasťou „Prečo mám rád slovenčinu, prečo mám rád Slovensko“. Cieľom súťaže je podchytiť, rozvíjať a prehĺbiť záujem detí a mládeže o slovenčinu a Slovensko, o významných dejateľov Slovenska a svojho kraja, o miestne spoločenské a kultúrne problémy a nárečia formou slohových úloh, pokusov o umelecké vyjadrenie myšlienok v podobe prozaických žánrov a básní. Tento ročník sa bude niesť v znamení 1150. výročia príchodu Konštantína a Metoda na naše územie, 165. výročia prijatia Žiadostí slovenského národa v Liptovskom Mikuláši, 150. výročia založenia Matice slovenskej, 95. výročia prijatia Deklarácie slovenského národa v Martine a 20. výročia vzniku Slovenskej republiky. V roku 2013 si pripomenieme aj viaceré výročia významných osobností v dejinách slovenského národa - 220. výročie narodenia Jána Kollára, 200. výročie úmrtia Antona Bernoláka, 200. výročie narodenia Samuela Tomášika, 185. výročie narodenia Pavla Dobšinského, 160. výročie narodenia Jozefa Škultétyho, 150. výročie narodenia Jána Čajaka, st., 125. výročie narodenia Martina Rázusa, 110. výročie narodenia Fraňa Kráľa a 90. výročie narodenia Kristy Bendovej. Do súťaže sa môžu zapojiť žiaci všetkých typov a druhov základných, špeciálnych a stredných škôl na území Slovenskej republiky prostredníctvom škôl a iných subjektov a v zahraničí prostredníctvom spolkov, organizácií, škôl a vzdelávacích centier Slovákov žijúcich v zahraničí. Súťažné práce sa budú posudzovať v štyroch kategóriách, práce žiakov škôl a vzdelávacích centier zo zahraničia budú patriť do 4. Kategórie. Na každom exemplári súťažnej práce musia byť nevyhnutne tieto identifikačné údaje: meno a priezvisko žiaka, presná adresa žiaka, ročník, typ a adresa školy, mejlová adresa školy, meno a priezvisko učiteľa, mejlová adresa učiteľa, pečiatka školy. Každá súťažná práca musí byť vyhotovená v štyroch exemplároch. Školy a ostatní prihlasovatelia zodpovedajú za to, že zaslané práce sú prácami súťažiacich žiakov, neboli už posudzované v tejto súťaži a v iných súťažiach, ako aj za dodržanie všetkých súťažných podmienok. Pri nedodržaní súťažných podmienok sa práce nezaradia do celoštátneho kola súťaže. Organizačný poriadok súťaže ako aj celé znenie vyhlásenia súťaže sú uverejnené na internetovej stránke Štátneho pedagogického ústavu www.statpedu.sk a na internetovej stránke Ministerstva kultúry SR www.culture.gov.sk (v sekcii pôsobnosť ministerstva, v kapitole štátny jazyk, v časti súťaž Prečo mám rád slovenčinu). Vybrané súťažné práce do celoštátneho kola treba zaslať do 1. marca 2013 v štyroch exemplároch na adresu: Matica slovenská, Krajanské múzeum Matice slovenskej, Mudroňova 1, 036 52 Martin, Slovenská republika alebo na mejlovú adresu domhronskeho@matica.sk. Záujemcovia o súťaž môžu získať ďalšie informácie o súťaži v Štátnom pedagogickom ústave (spu@statpedu.sk, tel. číslo: 02/49276111). Odborné poroty určia v každej kategórii kandidátov na Hlavnú cenu, na Cenu poroty a na Čestné uznanie. Môžu udeliť v každej kategórii aj Osobitnú cenu poroty. Osobitne ocenia učiteľov a školy podľa počtu a úrovne súťažných prác žiakov. Slávnostné vyhlásenie výsledkov 21. ročníka súťaže sa uskutoční 13. júna 2013 v Nových Zámkoch.
Za vyhlasovateľov súťaže
doc. PaedDr. Viliam Kratochvíl, PhD.,
riaditeľ Štátneho pedagogického ústavu
V Bejrúte si pripomínali novembrové udalosti v bývalom Československu
Veľká koncertná sieň Americkej univerzity v Bejrúte bola miestom stretnutia diplomatov, predstaviteľov politického a spoločenského života Libanonu, členov Asociácie absolventov českých a slovenských vysokých škôl v Libanone, tunajších krajaniek s rodinami a veľkého počtu libanonských priateľov Česka a Slovenska.
Rekordná prehliadka detskej divadelnej tvorby 3xĎ v Starej Pazove
V dňoch 16. -18. novembra na scéne Slovenského divadla VHV v Starej Pazove vystúpilo celkom 302 detí z rôznych kútov Vojvodiny na 19. prehliadke detskej divadelnej tvorby 3xĎ. Okrem toho, že priniesla niektoré novinky (veľkolepý otvárací a záverečný program, tričká s odznakom festivalu, festivalovú pieseň...), prehliadka uvítala aj rekordný počet účastníkov a detských súborov.
ÚSŽZ pripravuje Zborník zo Stálej konferencie 2012
V období po Stálej konferencii Slovenská republika a Slováci žijúci v zahraničí 2012 (konala sa 30.-31. októbra 2012), sa pracovníci úradu zaoberajú koncepčnou analýzou záverov konferencie, pričom kľúčovou témou, ktorú má ÚSŽZ na zreteli, je rozpracovanie úloh v pôsobnosti úradu v rámci vytvárania novej Koncepcie štátnej starostlivosti o Slovákov žijúcich v zahraničí. ÚSŽZ zároveň pripravuje dokumentačné výstupy z priebehu Stálej konferencie, jednotlivé vystúpenia účastníkov a hostí ako aj diskusná časť budú kompletne zhrnuté v Zborníku zo Stálej konferencie Slovenská republika a Slováci žijúci v zahraničí 2012.
Kauza Mlynky - Slovenský dom
Vo fotografiách:
https://www.facebook.com/media/set/?set=a.298124746953175.62241.147596498672668&type=3
Stredisko v Mlynkoch je zamknuté a prázdne:
http://www.oslovma.hu/index.php/sk/monitoring/167-monitoring1-monitoring1/886-stredisko-v-mlynkoch-je-zamknute-a-prazdne
Ako sa vyvíjala kauza Mlynky - Povedali o Mlynkoch:
http://www.oslovma.hu/index.php/sk/aktuality/152-aktuality2-aktuality2/656-fico-s-orbanom-spolone-otvorili-slovensk-dom
Fotogaléria: https://www.facebook.com/media/set/?set=a.325012487597734.70572.147596498672668&;type=1&l=ed106ff543
O starom a novom Slovenskom dome v Mlynkoch:
http://www.cez-okno.net/clanok/slovensko/o-starom-a-novom-slovenskom-dome-v-mlynkoch
Spomínali sme na Lászlóa Sziklaya
26. novembra 2012 - (Csaba Gy. Kiss - Týždeň)
Nedávno sme spomínali na Lászlóa Sziklaya. Bolo to na Rákócziho ulici č. 15, v budapeštianskom Jozefove, kde sú slovenské tradície najsilnejšie. Pred sto rokmi, hoci nie práve v novembri, sa tento zakladateľ maďarskej slovakistiky narodil. Myslím na neho s vďakou žiaka, ale aj s istými výčitkami svedomia, lebo sme na neho akosi pozabudli. Rovnako Maďari aj Slováci. Je sympatické, že túto spomienkovú slávnosť iniciovali jeho bývalí slovenskí žiaci v Maďarsku. Svojho času, pred potopou, roku 1949 bola slovenská menšina v Maďarsku v katastrofálnom stave. Inteligencia takmer bezo zvyšku odišla do Československa. Stádo zostalo bez pastiera. Po slovensky nemal kto učiť, slovenskú národnú kultúru nemal kto približovať. Túto vznešenú prácu preto, paradoxne, vzal na seba nejeden vysídlený Maďar. Vysídlenci možno Československo pokladali za macošskú krajinu, ktorú museli opustiť, ale naďalej si vážili slovenskú a českú kultúru. Bolo to pokolenie vynikajúcich vedcov a spisovateľov. Napríklad Emil Niederhauser, ktorý pripravil syntézu dejín východo-strednej Európy, Endre Kovács, ktorý skúmal poľské dejiny a bohemista László Dobossy. A prirodzene, László Sziklay. Poznal som jeho životnú cestu, vedel som, že sa považoval za,,košického mešťana” podobne ako Sándor Márai. Mne sprostredkoval atmosféru historickej Hornej zeme. Dedičstvo urbanizmu, v ktorom občania poznali a vzájomne si uctili svoje jazyky. Tak si pamätal aj Košice v časoch prvej Československej republiky, aj v rokoch 1938 - 1945, keď bolo opäť súčasťou Maďarského kráľovstva. Sziklay podporoval slovenskú kultúru. Slovenských prozaikov a básnikov uverejňoval v časopise Nové maďarské múzeum (Új Magyar Múzeum), ktorý redigoval, vydal k nemu aj slovenskú prílohu. Roku 1942 uzrela svetlo sveta jeho prvá kniha o dejinách slovenskej literatúry. V úvode písal, že Maďari potrebujú poznať slovenskú literatúru. V tomto duchu pokračoval aj po roku 1945. V Budapešti a neskôr v Segedíne vyučoval slovenskú národnú literatúru menšinovým Slovákom a o slovenskej literatúre písal pre Maďarov štúdie. Napríklad prvé monografické Dejiny slovenskej literatúry (1962) mimo územia Československa. Predstavoval a presadzoval myšlienku vzájomného porozumenia a tolerancie. V politike bývalého Uhorska kritizoval znetvorenú predstavu, ktorá zo Slovákov chcela mať tzv. Maďaroslovákov. Myslím, že by sa mu takisto nepozdávalo, keby niekto na Slovensku chcel mať namiesto Maďarov tzv. Slovákomaďarov. Vedel totiž, použijúc Mináčove slová, že tu žijú národy.
Trdelníky z mnohých krajín
28. novembra 2012 - (Profit)
Vykysnuté cesto s orechmi sa omotá na dutý valec nazývaný trdlo a sústavne sa krúti nad sálavým teplom z pahreby či žiariča. Meno autora receptu nepoznáme, vie sa len, že pochádzal zo Sedmohradska (v dnešnom Rumunsku) a do služby ho prijal koncom 18. storočia penzionovaný maďarský generál, filozof a spisovateľ gróf József Gvardányi. Ten sa usadil na staré kolená v Skalici a jeho sedmohradský kuchár mal v repertoári aj chrumkavú sladkosť, ktorá sa podľa trdla nazývala trdelníkom. Európska komisia skalickému trdelníku priznala ako prvému slovenskému výrobku ochranné zemepisné označenie. Pod názvom skalický sa smie vyrábať len na teritóriu ohraničenom riekami Morava, Teplica a Myjava. Ak sa hrdý Skaličan dostane napríklad do Českého Krumlova, zamrie pri počte kioskov, ktoré tiež ponúkajú trdelníky. Vývesky uvádzajú, že tunajší trdelník vďačí za pôvod Valachom, ktorí sa v 14. až 17. storočí prisťahovali z Rumunska. Keď Skaličan názov reklamuje, vysvetlia mu, že ten ich síce nie je skalický, ale zato tiež trdelník. Wikipédia uvádza, že čosi podobné ako trdelník sa v Nemecku volá Baumkuchen, v Poľsku sekacz, v Litve šakotis. Maďari majú kürtöskalács a Turci makaru. Švédská sladkosť spettekaka má tiež priznané ochranné zemepisné označenie.
Česi obľubujú Slovensko či Švédsko, chladní sú voči Maďarsku a Poľsku
28. novembra 2012 - (topky.sk)
Vzťah Čechov k Poľsku, Maďarsku, Ukrajine a Číne ochladol, svoju priazeň obyvatelia republiky naopak venujú Slovensku, Švédsku a Švajčiarsku. Nápadný je silne negatívny vzťah sympatizantov KSČM k Spojeným štátom, ako ukazuje utorkový výstup z prieskumu agentúry STEM. Správu priniesla česká tlačová agentúra Mediafax. Najviac jednotiek a dvojok si na svojom vysvedčení od Čechov odnieslo Slovensko, Švajčiarsko a Švédsko - prvé dve krajiny ich mali dokonca polovicu z celkového súhrnu hodnotení. So sympatiami sa obyvatelia Česka pozerajú aj na západoeurópske krajiny, ako sú Francúzsko, Rakúsko, Británia, Dánsko, Holandsko a Belgicko. Viac než polovicu priaznivých známok si odniesli tiež Taliansko, Chorvátsko, Španielsko, Japonsko, Nemecko a USA. Najhoršie hodnotenie, naopak, Česi pridelili Srbsku, Grécku, Rusku, Ukrajine a Číne. Všeobecne STEM zaznamenal, že vzťah k európskym štátom je trvalo veľmi dobrý, chladnejší odstup si Česi udržujú od tých mimoeurópskych. Vlani prieskum STEM-u ukázal, že pozitívne hodnotenia klesli u všetkých krajín vrátane štyroch okolitých susedov - úbytok sympatií nepostihol iba Japonsko. To si agentúra vysvetľuje pocitom solidarity po ničivom zemetrasení a vlnách cunami. Tento rok sa vzťah k ázijskej krajine vrátil k bežným hodnotám. Najväčší pokles plusových hodnotení sa dotkol Poľska, Maďarska, Slovinska, Srbska, Ukrajiny a Číny, trend trvá už od vlaňajška. Prepad sa pohybuje medzi 11 a 15 percentami. Do hodnotenia mali čo povedať aj politické preferencie respondentov. Sympatizanti komunistickej strany (KSČM) prejavujú silný negatívny vzťah k USA, priaznivejšie sa vyjadrujú k Rusku. Zástancovia sociálnej demokracie sú k západnej veľmoci ústretovejší, voči tej východnej sú, naopak, opatrnejší. Voliči oboch vládnych strán majú prozápadné cítenie, ale stanoviská sympatizantov z oboch strán politického spektra sa v porovnaní s vlaňajškom priblížili. Prieskum agentúry STEM sa uskutočnil od 27. októbra do 5. novembra, pracovníci vyspovedali 1062 respondentov.
Slovenská futbalová vrchnosť sa dohodla so susedmi na spolupráci
23. novembra 2012 - (tasr)
Najvyšší predstavitelia slovenského, českého, rakúskeho, maďarského a poľského futbalu sa stretli v Bratislave, aby odštartovali novú etapu bližšej spolupráce a kooperácie. Všetky zainteresované strany podpísali memorandum, ktoré by ich mali spojiť pri riešení podobných problémov. Spoločné stretnutie prezidentov a generálnych sekretárov národných zväzov trvalo dve hodiny. Ku konkrétnemu výstupu zatiaľ nedošlo, témou zatiaľ neboli ani spoločné ligové súťaže, ale podstatne iná už má byť situácia pri rovnakom mítingu o rok. „Som rád, že sme mohli ako prví zorganizovať takéto fórum, ktoré smi si sľúbili už na kongresoch FIFA a UEFA. Dnes sme si odprezentovali činnosť jednotlivých organizácií, to, čo robíme dobre, ale hovorili sme aj o tom, kde máme problémy a rezervy - a čo je teda zlé. Dnes sme sa spoločne dohodli, v ktorých oblastiach chceme byť za jedno,” povedal prezident SFZ Ján Kováčik, ktorému sekundovali Karol Belaník a Jozef Kliment. „Teraz potrebujeme čas. K žiadnej konkrétnej téme sme sa nedostali až tak ďaleko, že by sme ju rozpracovali. Hodnotili sme to, v akom stave sa nachádzame - o rok v Česku to bude detailnejšie...” Sándor Csányi, prezident MLS: „Všetci vieme, že naše zväzy majú spoločné základné normy FIFA a UEFA. Každý zväz však má osobité starosti pri organizovaní súťaží, výchove mládeže, trénerov a rozhodcov. Toto bolo naše prvé stretnutie, ktoré ďalej majú rozpracovať generálni sekretári. Teraz sme sa za jeden deň dozvedeli, čo sa komu podarilo. Máme veľa spoločných problémov, ako napríklad násilie na štadiónoch, či manipulácie zápasov. Zatiaľ sme sa dohodli na spolupráci a až budúcnosť ukáže, či otvoríme dvere nášho klubu aj ďalším záujemcom.” Leo Windtner, prezident ÖFB: „Skutočne vítam túto spoluprácu podobných národov, ktoré majú podobné problémy, a na ktoré sa vzťahujú rovnaké podmienky zo strany Európskej únie a UEFA. Spoločenský večer v Bratislave výborne naštartoval túto spoluprácu podpisom memoranda. Vraciam sa domov s optimizmom a s tým, že generálni sekretári teraz rozpracujú základné oblasti spolupráce. Dúfam, že o rok v Českej republike už budeme konštatovať pozitíva tejto spolupráce.” Miroslav Pelta, prezident FAČR: „Za FAČR som veľmi rád, že sme boli pozvaní k tomuto stolu. Vieme, že to je správna cesta, napokon Česi a Slováci majú stále veľa spoločného. Včera sme neformálne hovorili aj o spoločnej lige, ale k tomu sa lepšie vyjadríme v blízkej budúcnosti. Pred stretnutím som nevedel, či to splní nejaký cieľ, ale teraz odchádzam so zaujímavými poznatkami. Treba si jednoducho od každého vziať to dobré. Futbal je fenomén a nielen u nás doma, ale aj v okolitých krajinách. Toto stretnutie má veľkú hodnotu, pretože všetky výpravy prišli v silnom zložení. O rok sa budeme snažiť, aby stretnutie prebehlo v podobne pozitívnej atmosfére.” Waldemar Barylo, zástupca generálneho sekretára PZPN: „Futbal je o vzťahoch, premostení záujmov medzi národmi, futbal je o emóciách. To všetko bolo potvrdené našim stretnutím. Ukázalo sa to na včerajšom spoločenskom večere, kde sa len potvrdilo, že určitá spolupráca existovala už v minulosti. Teraz máme základ pre bližšiu spoluprácu napríklad pri výchove mládeže. Ďakujem všetkým hostiteľom a organizátorom za príjemnú atmosféru, v ktorej dúfam budeme pokračovať ďalej.”
Paseo ponúka dobrú maďarskú kuchyňu
Na Klariskách bola donedávna reštaurácia Downtown, ktorú sme navštívili v júni 2005. Dnes je tam celkom nová reštaurácia. Volá sa PASEO, čo po španielsky znamená pešia zóna. Hispánsky názov naznačoval, že kuchyňa bude blízka španielskej. Aké však bolo naše prekvapenie, keď sme zistili, že kuchyňa je tu skôr maďarská. A ako sa ukázalo neskôr, nebolo to jediné naše prekvapenie v Paseo Restaurant.
Pre nadmerné pitie energetických nápojov skončili ľudia v nemocnici
21. novembra 2012 - (tasr)
V súvislosti s nadmerným užívaním energetických nápojov museli v Maďarsku od novembra minulého roka hospitalizovať 123 ľudí a v jednom prípade je možné príčinu úmrtia spájať s pitím takéhoto nápoja, cituje dnes tlačová agentúra MTI z vyhlásenia maďarského Úradu štátnej zdravotnej služby (ÁNTSZ). Z údajov záchrannej služby, obvodných lekárov a škôl vyplýva, že v období od 1. novembra 2011 riešili lekári celkom 232 prípadov nevoľností zapríčinených nadmerným užívaním energetických nápojov. ÁNTSZ poukázal na riziko pitia nápojov s obsahom kofeínu najmä pre deti a vyjadril znepokojenie nad skutočnosťou, že v 77 percentách prípadov nevoľností išlo o vekovú kategóriu do 18 rokov. Medzi týmito prípadmi boli aj deti vo veku osem až desať rokov. V 229 prípadoch nedošlo k trvalému poškodeniu zdravia, v prípade dvoch detí však je možné predpokladať, že pitie energetického nápoja zohralo úlohu pri vzniku vysokého krvného tlaku, píše ÁNTSZ. Vo štvrtine prípadov nevoľností pili pacienti aj alkohol.
V kauze heroínového kamióna stíhajú osem ľudí
22. novembra 2012 - (sita)
V známej kauze „tureckého“ kamióna, ktorý prevážal prekurzor na výrobu heroínu, je stíhaných osem ľudí. Na dve osoby slovinskej národnosti - Alena Ž. a Sebastiana L. podali koncom mája obžalobu za účasť na neoprávnenom nakladaní a disponovaní s anhydridom kyseliny octovej. „Tam už začína konať trnavský súd aj na hlavnom pojednávaní, ktoré je určené na december,“ uviedol na tlačovej besede riaditeľ odboru osobitného určenia generálnej prokuratúry Peter Šufliarsky s tým, že dvojica sa podieľala na trestnej činnosti ako členovia organizovanej skupiny. Hrozí im trest od 20 do 25 rokov väzenia alebo doživotie. Jedného z nich stíhajú aj za nedovolené disponovanie so zbraňou a strelivom. Ďalších ľudí obvinili v tejto kauze až s časovým odstupom, lebo prípad je rozsiahly, vyžiadalo si to aj jeho objasňovanie. Polícii sa podarilo pri akcii zadržať desaťtisíc litrov anhydridu v hodnote 300-tisíc eur. V Maďarsku sa podarilo zadržať ďalších sedem ton anhydridu. Z tohto množstva by sa dalo vyrobiť minimálne osem ton čistého heroínu. Polícia pracovala aj s verziou, že transport anhydridu slúžil organizovanej skupine len na získanie prostriedkov na nelegálny obchod so zbraňami. Ešte v roku 2010, presne 24. septembra, slovenský vyšetrovateľ začal trestné stíhanie pre založenie, zosnovanie a podporovanie teroristickej organizácie, výrobu a obchodovanie s drogami a obchodovanie so zbraňami. Ešte v roku 2010, presne 24. septembra, slovenský vyšetrovateľ začal trestné stíhanie pre založenie, zosnovanie a podporovanie teroristickej organizácie, výrobu a obchodovanie s drogami a obchodovanie so zbraňami. Tento krok urobili na základe preverených informácií, ktoré získala slovenská polícia. Podľa nich skupina plánovala svojimi nelegálnymi aktivitami zabezpečiť zbrane. „Toto značné množstvo zbraní plánovala dopraviť do SR a následne predať tieto zbrane teroristickým organizáciám ETA a IRA,“ uviedol bývalý policajný prezident Jaroslav Spišiak v apríli 2011. Peniaze na „krytie tohto obchodného prípadu“ chceli zabezpečiť členovia skupiny drogovou trestnou činnosťou. Skupina si zadovážila prekurzor - anhydrid kyseliny octovej, ktorý chcela prepraviť do cieľovej krajiny na výrobu heroínu, ten mal byť dopravený do Európy a distribuovaný prevažne v Taliansku, Holandsku, Veľkej Británii, Českej republike a na Slovensku. Na kontrolovanej dodávke prekurzora na výrobu heroínu spolupracovalo sedem krajín. Slovenská polícia zachytila už na jeseň 2010 informáciu, že nadnárodná zločinecká skupina chce dostať cez naše územie ukradnutý drogový prekurzor do Turecka, odkiaľ sa mal späť vrátiť heroín. Podľa vtedajšieho šéfa slovenskej polície Jaroslava Spišiaka preto naplánovali so súhlasom a s pomocou partnerských polícií medzinárodnú akciu, pri ktorej monitorovali dodávku. V Turecku sa však nepodarilo v colnom sklade precliť kamión s anhydridom kyseliny octovej, ktorý vo falošných dokladoch zločinecká skupina vydávala za dezinfekciu. Pri overovaní totiž Červený polmesiac, ktorého meno zneužili ako odberateľa dezinfekcie, odmietol, že by si chloramin objednal. Napokon v Turecku zatkli českého vodiča kamióna českej firmy, ktorého síce napokon prepustili, ale dostal ročný zákaz vstupu do Turecka.
LIKE / PÁČI SA MI TO / TETSZIK
http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555